ועדת הכלכלה, כנסת 18, פרוטוקול מספר 171, 2010-01-27 09:30

אופיר אקוניס: אני פותח את ישיבת ועדת הכלכלה – הצעת חוק המים (התקנת אביזרים לחיסכון במים בגופים ציבוריים), של חברי הכנסת פלסנר, הורוביץ, חנין, אקוניס, ברכה, סוייד, אגבאריה, בילסקי ותירוש.

אופיר אקוניס: אנחנו אישרנו בקריאה ראשונה את ההצעה הזאת ב-5 בינואר, ואנחנו היום בהכנה לקריאה שנייה ושלישית.

אופיר אקוניס: מכיוון שמיצינו את הדיון, אני מציע שנעבור להקראה.

איתי עצמון: אני אקרא כמובן מתוך הנוסח שאושר, ולאחר שאני אקרא, יש לנו כמה תשובות לשאלות משפטיות שעלו במהלך הדיון בקריאה הראשונה.

איתי עצמון: אני אגיד מה התשובות, ונקבל התייחסויות מהמשתתפים: "הצעת חוק המים (תיקון מס' 26) (התקנת אביזרים לחיסכון במים בגופים ציבוריים), התש"ע-2010 הוספת סעיפים 1.

איתי עצמון: בחוק המים, התשי"ט-1959 (להלן – החוק העיקרי), אחרי סעיף 9 יבוא: 9א ו-9ב "התקנת אביזרים 9א.

איתי עצמון: (א) גוף ציבורי המנוי בתוספת הראשונה יתקין אביזרים לחיסכון לחיסכון במים במים, במבנה בבעלותו או בהחזקתו לפי חוזה שכירות לתקופה בגופים ציבוריים העולה על חמש שנים או בבעלות המדינה, לפי העניין (בסעיף זה מבנה); מועצת הרשות הממשלתית תקבע כללים לעניין התקנתם של אביזרים לחיסכון במים, ובכלל זה לעניין סוגי האביזרים והתאמתם למבנים.

איתי עצמון: את התוספת הראשונה נקרא בהמשך.

אופיר אקוניס: בסוף?

איתי עצמון: נכון, התוספת היא בסוף.

איתי עצמון: והתיקון שלי – אני חושב שהכללים צריכים לכלול קודם כל את סוג האביזרים, דרכי ההתקנה והתאמתם למבנים, מכיוון שאת חובת ההתקנה אנחנו קובעים בחקיקה ראשית "גוף ציבורי.

איתי עצמון: .. יתקין", אז זה שינוי קל שאני מציע לסעיף הזה.

אופיר אקוניס: האם יש הערות?

אופיר אקוניס: חבר הכנסת חנין, אתה בין המציעים, שמעת את דבריו של היועץ המשפטי של הוועדה.

דב חנין: מקובל.

יובל אביעד: יש לי הערה קטנה.

יובל אביעד: אם אפשר לכלול פה חובת התייעצות לקביעת הכללים, כי יש תקנים בדרך - -

איתי עצמון: חזקה על מועצת רשות המים שהיא תקבע את הכללים, שהיא תתייעץ עם מי שהיא תמצא לנכון.

יוסי גברי: האם אפשר להסביר מה פירוש המושג "דרכי התקנתם"?

איתי עצמון: כיצד יותקנו האביזרים.

יוסי גברי: האם זאת רק הוראת העבודה איך הם מחברים אותם, או באמצעות מי לחבר אותם.

איתי עצמון: למעשה, המשמעות היא שיישום החוק תלוי בכללים שתקבע מועצת הרשות.

איתי עצמון: אנחנו לא יודעים כרגע מה הם האביזרים, מה התאמתם למבנים, איך בדיוק הם יותקנו.

איתי עצמון: כל הסדרה של נושא האביזרים תהיה במסגרת הכללים שתקבע רשות המים.

איתי עצמון: לגבי מערכת הביטחון, נגיע בהמשך לגבי כניסה והפקחים.

אופיר אקוניס: דיברנו על זה.

איתי עצמון: זה מייד יגיע, ויש גם שם שינוי קטן.

איתי עצמון: האם השינוי שקראתי מקובל?

אופיר אקוניס: מקובל עליי ועל חבר הכנסת חנין, אנחנו עובדים ביחד.

איתי עצמון: אני אמשיך: "(ב) הרשות הממשלתית רשאית לפטור גוף ציבורי מקיום הוראות לפי סעיף קטן (א), לגבי מבנה מסוים, כולו או חלקו, אם נוכחה כי בשל מצב המבנה, לרבות מצבן של התשתיות המשמשות את אותו מבנה, לא ניתן להתקין בו אביזרים לחיסכון במים; החלטת הרשות הממשלתית לפי סעיף קטן זה תהיה מנומקת ובכתב".

אופיר אקוניס: דיברנו על זה לגבי תשתיות ישנות.

אופיר אקוניס: אם אינני טועה, השב"ס העלה זאת.

אהרון גולדבלט: אנחנו העלינו את זה בהמשך לדיון הקודם.

אהרון גולדבלט: אנחנו דיברנו עם עודד פיקסלר, סמנכ"ל בכיר ברשות המים.

אופיר אקוניס: יש פה נציגה מרשות המים – האם את מפרה את השביתה?

חנה פרנקל: אני היועצת המשפטית, אני בהנהלה.

אופיר אקוניס: אני מקווה שבקרוב כולם יחזרו לעבודה, אם כי אני מוכרח להגיד לך, שמאז שהתחילה השביתה, כמויות המים בצפון עולות ועולות ועולות.

אופיר אקוניס: אולי תמשיכו עד ה-21 במרץ, ואנחנו נקבל את הכמות המיוחלת.

אופיר אקוניס: ..

אופיר אקוניס: אבל בסדר, אני אשמח אם גם תחזרו וגם יימשכו הגשמים והמים.

ראובן סלע: אנחנו הסברנו את נושא שירות בתי הסוהר.

ראובן סלע: רשות המים – שיש לנו עוד עניינים איתה, מלבד הנושא של חסכמים – מבינה את הבעייתיות של זה.

ראובן סלע: לפי דעתנו, היא מקבלת את זה.

ראובן סלע: אנחנו שוב מבקשים להחריג לא את המבנים, אלא את האוכלוסייה של בתי הסוהר.

אופיר אקוניס: טיפלנו בזה בישיבה הקודמת, אבל אנחנו החלטנו שבתוספת הראשונה, אם אינני טועה, אנחנו נוסיף את זה.

איתי עצמון: החלטות הוועדה מעוגנות בנוסח שמונח, ואנחנו יכולים לשנותן כשנגיע לתוספת.

אופיר אקוניס: אנחנו דנו בעניין הזה והגענו למסקנה, שבתוך התוספת הראשונה, הגופים הציבוריים, ההערה שלך תבוא לידי ביטוי, או שלא תבוא לידי ביטוי.

קריאה: כפי שהוועדה תחליט.

ראובן סלע: בזמנו בוועדה הקודמת עלה הנושא, שבמסגרת כל ההחרגות שמצויות פה, יש להכניס גם החרגה לפי סוג אוכלוסייה, בלי לקבוע אוכלוסייה כזאת או אחרת.

ראובן סלע: אולי זה מתאים יותר מאשר בתוספת עצמה.

איתי עצמון: השאלה אם זה לא רחב מדי, השאלה האם זה ראוי.

ראובן סלע: זה שיקול הדעת של רשות המים.

ראובן סלע: בדיון הקודם בתחילה מר פיקסלר צידד בנושא שב"ס, לאחר מכן אמר שאולי לא, ולכן נעשתה ההידברות יותר לעומק עם רשות המים בין הדיון הקודם לבין הדיון הנוכחי.

ראובן סלע: רשות המים מבינה, להבנתנו, את הבעיה יותר לעומק של האוכלוסייה שקיימת במתקני המשרד לביטחון פנים, ולכן הצורך להחריג את המבנים גם לפי סוגי האוכלוסייה.

איתי עצמון: קודם כל, חבל שהבנה כזאת לא הועברה גם קודם לוועדה ואלינו.

אופיר אקוניס: לא העברתם אלינו פשוט.

איתי עצמון: אמרת שהיתה איזושהי הבנה ושהסכמתם על שינוי בנוסח, חבל שלא תיאמתם אתנו.

ראובן סלע: לא דיברנו על שינוי בנוסח.

איתי עצמון: זה שינוי בנוסח, מה שאתה מדבר עליו.

ראובן סלע: הנושא של השינוי בנוסח עלה גם בוועדה הקודמת.

איתי עצמון: אין לי בעיה עם זה, אבל השאלה מה השינוי שאתם מבקשים כרגע.

ראובן סלע: את מה שהוצע בזמנו, להוסיף פה החרגה לפי סוג אוכלוסייה.

אופיר אקוניס: קודם כל, לא קיבלנו שום פנייה בנושא ההחרגה.

אופיר אקוניס: אנחנו נטפל בעניין של שב"ס בסוף, בתוספת הראשונה.

דב חנין: אדוני היושב ראש, הדבר היחיד שהייתי מציע לשקול נוכח הפנייה של השב"ס – אנחנו יכולים, אם אנחנו נוסיף, ואני שואל פה את היועץ המשפטי מה ההשלכות של הדבר הזה: אם נוכחה הרשות הממשלתית, כי בשל מצב המבנה או תפקידו - -

אופיר אקוניס: זה גורף מדי.

איתי עצמון: זה משהו אחר.

איתי עצמון: יש למועצת הרשות הממשלתית בסעיף (ג), שאקרא עוד מעט, סמכות לשנות בצו את התוספת הזאת.

דב חנין: זה פותר לנו את העניין לגמרי.

איתי עצמון: אז היא יכולה לפטור ולהשמיט משם את אותו גוף.

דב חנין: אדוני צודק, תודה רבה.

איתי עצמון: אני ממשיך לקרוא: "(ג) מועצת הרשות הממשלתית, באישור ועדת הכלכלה של הכנסת, רשאית, בצו, לשנות את התוספת הראשונה – כלומר או להשמיט או להוסיף - ובלבד שגוף ציבורי שייתוסף לתוספת האמורה לפי סעיף קטן זה יהיה גוף מבוקר כמשמעותו בסעיף 9 לחוק מבקר המדינה, התשי"ח- 1958 [נוסח משולב]".

חנה פרנקל: השאלה אם "לשנות את התוספת" זה אומר באופן קטגורי, אי-אפשר יהיה לבדל מבנה מאוד מסוים.

איתי עצמון: לא, זה סעיף (ב).

חנה פרנקל: לא, סעיף (ב) זה על רקע נסיבות מאוד מסוימות.

איתי עצמון: מצב המבנה.

חנה פרנקל: אבל אי-אפשר דרך (ג) להכניס בגלל סוג אוכלוסייה או או סיבות אחרות.

איתי עצמון: כרגע דיברנו והוחלט שלא.

איתי עצמון: "(ד) אין בהוראות סעיף זה כדי לגרוע מהוראות כל דין".

אופיר אקוניס: מי בעד סעיף 1?

עידית חנוכה: חבר הכנסת דב חנין מצביע במקום חבר הכנסת דני דנון.

אופיר אקוניס: נכון מאוד.

דב חנין: אני איש ליכוד לצורך העניין.

דב חנין: ..

אופיר אקוניס: זה מדהים, כל פעם מדהים אותי מחדש, או שדני דנון הוא איש חד"ש...

אופיר אקוניס: תודה, הסעיף אושר.

איתי עצמון: "מפקחים לעניין 9ב.

איתי עצמון: (א) מנהל הרשות הממשלתית יסמיך, מבין עובדי הרשות הממשלתית, חובת התקנה של מפקחים להפעלת סמכויות לפי סעיף זה, ובלבד שלא יוסמך מפקח אלא אם כן אביזרים לחיסכון התקיימו בו כל אלה: במים משטרת ישראל הודיעה, לא יאוחר משלושה חודשים מפנייתו של מנהל הרשות הממשלתית אליה, כי היא אינה מתנגדת להסמכתו מטעמים של ביטחון הציבור, לרבות בשל עברו הפלילי; הוא קיבל הכשרה מתאימה בתחום הסמכויות שיהיו נתונות לו לפי סעיף זה, כפי שהורה מנהל הרשות הממשלתית; הוא עומד בתנאי כשירות נוספים, ככל שהורה מנהל הרשות הממשלתית".

איתי עצמון: זה נוסח מאוד מקובל, שלקוח מהוראות אחרות.

אופיר אקוניס: נכון, ולכן אתה יכול להמשיך.

איתי עצמון: "(ב) הודעה על הסמכת מפקח לפי סעיף קטן (א) תפורסם ברשומות".

איתי עצמון: (ג) לשם פיקוח על ביצוע הוראות סעיף 9א, רשאי מפקח שהוסמך לפי סעיף זה, לאחר שהזדהה לפי סעיף קטן (ד), להיכנס למבנה שהכניסה אליו דרושה לשם הבטחת ביצועו של סעיף זה ובלבד שלא ייכנס מפקח למקום המוחזק על ידי מערכת הביטחון, אלא אם כן יש בידו אישור כניסה למקום מאת ראש הממשלה, שר הביטחון או השר לביטחון הפנים או מי שהם הסמיכו לכך, לפי העניין, וכל עוד מתרחשות באותו מקום ובעת כניסת המפקח פעילות מבצעית או פעילות עוינת; בסעיף קטן זה, "מערכת הביטחון" – משרד הביטחון ויחידות הסמך שלו" – וכאן, בעקבות הערה שקיבלנו, אני מציע להוסיף: יחידות ויחידות סמך של משרד ראש הממשלה, שעיקר פעילותן בתחום ביטחון המדינה.

אופיר אקוניס: נכון, צודק.

אופיר אקוניס: מקובל, חבר הכנסת חנין?

דב חנין: בהחלט.

איתי עצמון: פשוט השמטנו את זה.

אופיר אקוניס: גם דיברנו על זה בישיבה הקודמת.

איתי עצמון: אני ממשיך: "צבא הגנה לישראל, משטרת ישראל, שירות בתי הסוהר" – כאן כתבנו "וכל מוסד אחר", אני חושב ש"וכל גוף אחר" זו הגדרה יותר מתאימה – "וכל גוף אחר הפועל למטרות ביטחוניות שראש הממשלה או שר הביטחון, לפי העניין, אישר לעניין סעיף זה".

איתי עצמון: אני רק רוצה להפנות את תשומת לב הוועדה, שבחלק מדברי החקיקה שמהם לקוח הנוסח של הסעיף, דובר גם על מפעלים וספקים של ציוד ביטחוני.

איתי עצמון: אני לא יודע אם ראוי, השאלה אם ראוי או לא ראוי, יש דוגמאות לכאן ולכאן, זה עניין של הכרעה שלכם.

איתי עצמון: אני רק מפנה את תשומת לבכם לכך, שקיימות הוראות שכוללות במסגרת הגדרה של מערכת הביטחון גם מפעלים וספקים של ציוד ביטחוני.

עידית חנוכה: למה הכוונה?

איתי עצמון: ששר הביטחון הודיע לממונה וכולי, זאת אומרת יש הליך של אישור.

איתי עצמון: אני יכול לקרוא – למשל, בחוק אוויר נקי כתוב:

איתי עצמון: מפעלים וספקים המייצרים ציוד ביטחוני, כהגדרתו בחוק התאגידים הביטחוניים.

אופיר אקוניס: וזה ישנו בחוק אוויר נקי?

איתי עצמון: כן, למשל, השאלה אם אתם רוצים או לא רוצים.

אופיר אקוניס: בוודאי, תחיל אותו גם על החוק הזה.

איתי עצמון: אז אני מוסיף הוראה כזאת.

אופיר אקוניס: את הנוסח של חוק אוויר נקי תחיל גם על החוק הזה.

אופיר אקוניס: אם אינני טועה, גם אתה היית שותף לו, אתה וחבר הכנסת פינס, בכנסת הקודמת.

דב חנין: אני חושב שניהלתי על החוק הזה את מספר הישיבות הכי גדול שהתנהל בכנסת על איזשהו חוק.

אופיר אקוניס: באמת?

אופיר אקוניס: עד כדי כך?

דב חנין: מאות ישיבות.

אופיר אקוניס: יפה, חוק חשוב ביותר.

איתי עצמון: אז אנחנו אומרים: מפעלים וספקים המייצרים ציוד ביטחוני, כהגדרתו בחוק התאגידים הביטחוניים (הגנה על אינטרסים ביטחוניים), התשס"ו-2005, בעבר אחד מהגופים המנויים כאן, ששר הביטחון אישר לעניין זה.

אופיר אקוניס: מאה אחוז.

אופיר אקוניס: היתה לך הערה, או שייתרנו אותה?

עודד הגלילי: אני ממשרד הביטחון – זה בסדר.

איתי עצמון: "(ד) מפקח לא יעשה שימוש בסמכויות הנתונות לו לפי סעיף זה, אלא בהתקיים כל אלה: הוא בעת מילוי תפקידו; הוא עונד באופן גלוי תג המזהה אותו ואת תפקידו; יש בידו תעודה החתומה בידי מנהל הרשות הממשלתית, המעידה על תפקידו ועל סמכויותיו שאותה יציג על פי דרישה".

אופיר אקוניס: האם יש הערות נוספות?

אופיר אקוניס: כי אנו עומדים להצביע על אישור הסעיף.

אופיר אקוניס: שב"ס, המשטרה, קיבלתם מענה.

ראובן סלע: בעניין של כניסת מפקח, ואנחנו דיברנו על נושא ההתקנה.

אופיר אקוניס: אני מבין שיש גם בעיית אוכלוסייה, נטפל בזה בהמשך.

אופיר אקוניס: כרגע אתם קיבלתם את מבוקשכם.

אופיר אקוניס: אם אינני טועה, אתם גם העליתם את זה.

אופיר אקוניס: אני חושב שזה בסדר.

אופיר אקוניס: מי בעד?

אופיר אקוניס: הצבעה בעד – 2 נגד – אין נמנעים – אין סעיף 1 נתקבל.

אופיר אקוניס: תודה, הסעיף אושר.

איתי עצמון: "2.

איתי עצמון: בסעיף 20כה(א)(3) לחוק העיקרי, בכל מקום, במקום "הראשונה" יבוא "הראשונה א'".

איתי עצמון: תיקון סעיף כה זה תיקון טכני בלבד, שנובע מהוספת התוספת הראשונה.

איתי עצמון: זה עניין של נוסח בלבד, ממש טכני לחלוטין.

איתי עצמון: "3.

איתי עצמון: בסעיף 156(א)(1) לחוק העיקרי, אחרי "9", יבוא "9א".

איתי עצמון: תיקון סעיף 156".

איתי עצמון: מדובר על סעיף העונשין בחוק המים.

איתי עצמון: אני רוצה להפנות את תשומת לב הוועדה, שאנחנו מחילים כאן הוראות על גופים ציבוריים, שהן לפחות – אני לא יודע אם ברובם, אבל בחלק ניכר מהם מדובר על משרדי ממשלה, על גופי המדינה וכולי.

איתי עצמון: ההוראות העונשיות - אין להן משמעות מעשית של ממש, כאשר מדובר בהפרת ההוראות האלה.

איתי עצמון: החוק הזה חל על גופים ציבוריים.

איתי עצמון: תהיה לו משמעות אם ידובר על תאגידים, אבל צריך להבין כאן את המשמעות.

איתי עצמון: השאלה אם ראוי להשאיר או לא להשאיר את סעיף העונשין היא להכרעת חברי הכנסת.

דב חנין: אדוני היושב ראש, אני חושב שכדאי להשאיר את סעיף העונשין.

דב חנין: אנחנו ערים לכך, שאי אפשר להשתמש בסעיף הזה מול המדינה, אבל החוק הזה הוא איזושהי קונספציה, שאני מקווה תהיה גם תקדימית ותוכל להתקדם ולהתפתח בעתיד ולהיות מוחלת על עוד גורמים, חוץ מכמובן התאגידים, כך שיש משמעות לסעיף הזה.

איתי עצמון: רק הסברתי את המשמעות, ההכרעה היא שלכם.

אופיר אקוניס: אנחנו נצביע, חברי הכנסת, על סעיפים 2 ו-3, שהם תיקונים טכניים, ואז נעבור להצביע על 4.

איתי עצמון: לא, סעיף 3 הוא לא תיקון טכני.

איתי עצמון: סעיף 2 הוא תיקון טכני, סעיף 3 הוא סעיף העונשין.

אופיר אקוניס: בסדר, אבל הוא מוסכם עלינו.

אופיר אקוניס: הצבעה בעד – 3 נגד – אין נמנעים – אין סעיפים 2 ו-3 נתקבלו.

אופיר אקוניס: תודה, סעיפים 2 ו-3 אושרו.

אופיר אקוניס: נעבור לסעיף 4.

איתי עצמון: התוספת הראשונה עוסקת בגופים הציבוריים, שעליהם תחול חובת התקנת אביזרים לחיסכון במים.

איתי עצמון: כאשר אנחנו מחוקקים את החוק הזה, התכלית היא להחיל את החובה הזאת על גופים ציבוריים, שהפעילות שלהם היא ציבורית, ועל רשויות המדינה, כדי שאולי בהמשך זה יוטמע גם במגזר הפרטי.

איתי עצמון: לפני שאני אקרא את הסעיף, אני רוצה להפנות את תשומת הלב, שהושמטו מכאן גופים מסוימים, שהם למשל דו-מהותיים.

איתי עצמון: דו-מהותיים, הכוונה גוף שהוא פועל בתחום המשפט הפרטי, אבל הוא פועל למטרות ציבוריות, למשל בסעיפים 9 ו-10 מופיעות ההסתדרות הציונית העולמית והסוכנות היהודית לארץ ישראל.

איתי עצמון: הגופים האלה הם דו-מהותיים.

איתי עצמון: אני שואל למה, למשל, לא החלנו את זה על קופות חולים, שלפי פסיקת בג"צ הוא גם גוף דו-מהותי, וגם על אוניברסיטאות.

איתי עצמון: צריך להבין מה התכלית של החקיקה.

אופיר אקוניס: אין לי שום בעיה להחיל את זה, אני יכול גם על אוניברסיטאות ועל קופות חולים.

איתי עצמון: אני שואל, אני לא מביע עמדה.

עידית חנוכה: גם האוניברסיטאות וגם קופות החולים הוזמנו לדיון.

דב חנין: אדוני היושב ראש, אני בהחלט בדעה, שכן צריך להחיל על גופים כאלה.

דב חנין: הם גופים ציבוריים.

אופיר אקוניס: מה הבעיה באוניברסיטאות?

איתי עצמון: יש כאן נציגים של אותם גופים?

עידית חנוכה: הם החליטו לא להגיע.

עידית חנוכה: מוועד ראשי האוניברסיטאות נמסר לנו שהם יישמו את החוק, אם הוא יחול עליהם.

דב חנין: הם מעוניינים בחוק, כי זה יעזור להם לחסוך כסף.

אופיר אקוניס: יישמו את החוק.

אופיר אקוניס: תוסיף קופות חולים, מצוין.

עידית חנוכה: קופות חולים הוזמנו והוסבר להן, אבל הן החליטו לא לבוא - רגע, אישרה את השתתפותה הנציגה מקופת חולים מאוחדת.

חמד עמאר: אם היינו יכולים להרחיב את זה גם למפעלים שיש בהם מעל ל-50 עובדים.

אופיר אקוניס: אתה מדבר על מפעלים פרטיים, זה בעייתי קצת.

חמד עמאר: אנחנו לא יכולים עכשיו.

חנה פרנקל: עוד גוף שכדאי להוסיף אותו יותר מבחינה סמלית זה תאגידי מים וביוב עירוניים, הם לא תאגיד שהוקם בחוק.

אופיר אקוניס: מאה אחוז, קיבלתי.

איתי עצמון: זה לא תאגיד עירוני?

חנה פרנקל: לא, זה לא לא תאגיד עירוני.

אופיר אקוניס: הערתה של היועצת המשפטית של רשות המים מתקבלת, ואנחנו נוסיף את זה.

חנה פרנקל: לפי חוק תאגידי מים וביוב.

איתי עצמון: אם זה לא חל במסגרת הגופים שיש כאן, אנחנו נוסיף.

אופיר אקוניס: היועץ המשפטי של הוועדה, לפני הקריאה השנייה והשלישית, יבדוק ויוסיף.

חמד עמאר: גם המכללות.

איתי עצמון: זאת שאלה יפה שהעלית.

איתי עצמון: הרי בהגדרה של מוסד להשכלה גבוהה יש כל מיני סוגים, יש מוסד שהוכר, שאושר וכולי.

איתי עצמון: אתם רוצים הגדרה רחבה?

אופיר אקוניס: התשובה היא כן.

חמד עמאר: לפי החוק.

איתי עצמון: כי יש כל מיני סוגים של אישורים.

אופיר אקוניס: אנחנו משיבים בחיוב.

אופיר אקוניס: הערה נכונה, תודה רבה.

איתי עצמון: אז אנחנו מדברים על אוניברסיטאות, על תאגידי מים וביוב, מה לגבי קופות חולים?

אופיר אקוניס: גם.

אופיר אקוניס: למה לא?

עידית חנוכה: אמורה להיות נציגה של קופת חולים מאוחדת.

אופיר אקוניס: בוודאי לא תהיה לכם התנגדות לחסוך במים.

אלונה ירישקין: בוודאי שלא, אנחנו תומכים בזה.

אופיר אקוניס: תודה רבה.

אופיר אקוניס: לפרוטוקול היא אמרה שהם תומכים.

דב חנין: אדוני היועץ המשפטי לוועדה, האם אנחנו יכולים לדעתך להוסיף במסגרת התוספת הראשונה גם מבנים שנבנים על ידי המדינה, גופים שלה, כדי לשמש למטרות דיור?

דב חנין: יש מה שנקרא דיור ציבורי.

אופיר אקוניס: על זה היה ויכוח שלם שלא קיים.

דב חנין: יש ויכוח על השאלה אם זה קיים או לא, אם יהיה קיים.

אופיר אקוניס: אם אינני טועה, באחד הדיונים – אני לא זוכר אם בדיון הזה או בדיון על דירות חדשות – רשות המים אמרה, שבכל הבתים החדשים הקבלנים מתקינים את זה.

חנה פרנקל: לפי הל"ת.

חמד עמאר: אבל אתה לא יכול לעקוב אחרי זה, אלה בתים פרטיים, ואתה לא תדפוק בדלת.

אופיר אקוניס: נאמר, ואני לא זוכר על ידי מי בישיבה הקודמת, בבנייה חדשה.

עידית חנוכה: נאמר כאן על ידי משרד הפנים, שהם מתכוונים להתקין בכל הבתים הפרטיים.

אופיר אקוניס: היו שני דברים – בבתים חדשים, הקבלנים מראש מתקינים את החסכמים, ומעבר לכך, הודיעה רשות המים, שבחודשי הקיץ תתחיל לחלק את מבצע החלוקה הארצי לבתים.

אופיר אקוניס: לכן אני חושב שלא צריך את זה.

משה פרלמוטר: לגבי הנושא של חובת התקנה בבתים חדשים, יש הבדל האם זה חל מכוח הוראה כזאת או אחרת ואם זה בחקיקה.

משה פרלמוטר: נכון הוא שזה מן פתח או הזדמנות להרחיב אותו, אבל למה לא?

משה פרלמוטר: הנושא של התקנת החסכמים בבתי מגורים במדינה מתעכב.

משה פרלמוטר: המכרז נסחב ונסחב, הוא נסחב עוד יותר בשביתה.

משה פרלמוטר: בסוף, כשיתברר מה היקף המכרז, יתברר שאולי הוא בכלל לא מכסה את הכל, הוא מתכחילה לא נועד כדי לכסות את כל המדינה, והשאלה היא עם הרוח הגבית למהלך הזה, למה לא לנסות לפתוח את זה?

אופיר אקוניס: אני אגיד לך מדוע, ויתקן אותי היועץ המשפטי של הוועדה, אנחנו עוסקים בהתקנת אביזרים לחיסכון במים בגופים ציבוריים, ולכן ההחלה הזאת על אותם בתים חדשים, ואני בעד דרך אגב – אם אתה חושב שיש איזושהי לקונה בחוק הקיים לגבי הדבר, וזה רק מרצונם הטוב של הקבלנים ואתה חושב שצריך לחוקק את זה, יכול להיות שאנחנו אותה קבוצת חברי כנסת נגיש את החוק הזה, אפילו בשבוע הבא, נניח אותו כחוק נפרד, אנחנו לא יכולים במסגרת הזאת.

אופיר אקוניס: אז שמענו את הערתך החשובה.

אופיר אקוניס: אגב, אם יש לקונה, כדאי לעשות את זה ולהסדיר את זה בבנייה החדשה.

חנה פרנקל: בבנייה חדשה יש הוראות תכנון.

אופיר אקוניס: לא, אומר נציג החברה להגנת הטבע שזה לא בחוק.

אלון זסק: זה הוראות הל"ת של משרד הפנים.

חנה פרנקל: זאת חובה.

דב חנין: ולמה היא לא קיימת בחוק?

חנה פרנקל: חקיקת משנה, זה לא חוק רגיל.

אופיר אקוניס: חבר הכנסת חנין, אתה, אני, חבר הכנסת חמד עמאר וכל קבוצת המציעים של החוק הזה נבדוק את זה מבחינה חוקית.

אופיר אקוניס: אומר נציג המשרד להגנת הסביבה את מה שהוא אומר, יש לו המידע.

חנה פרנקל: אנחנו יודעים.

אופיר אקוניס: אז נבדוק את ההיבטים האלה.

חמד עמאר: בתי ספר נכללים בסעיפים?

איתי עצמון: ככל שהם בבעלות או באחזקת רשות מקומית.

אסתר בצלאל: אם צריך לכלול את בתי הספר בחוק הזה, צריך להוסיף סעיף 11 – מוסד חינוך, כמשמעו בחוק לימוד חובה, 1949.

אסתר בצלאל: בתי ספר הם בבעלות הרשויות המקומיות, והם לא נחשבים מוסד ציבור, אלא מוסד חינוך, כמשמעו בחוק לימוד חובה, התש"ט-1949.

אסתר בצלאל: אם מתכוונים לכלול את זה, צריך לציין במפורש, שזה כולל גם בתי ספר.

אופיר אקוניס: מה הנוסח שאת מציעה?

אסתר בצלאל: מוסד חינוך רשמי, כמשמעו בחוק לימוד חובה, התש"ט-1949.

אורי שור: זה מכליל גם גני ילדים?

אופיר אקוניס: מוסד חינוך רשמי.

אסתר בצלאל: מגילאי חמש עד 18, ואיפה שהצו זה גם מגילאי שלוש.

דרור לוינגר: לפי סעיף 9א, גוף ציבורי יתקין אביזרים לחיסכון מים במבנה שבבעלותו.

דרור לוינגר: בתי הספר הם בבעלותן או באחזקתן של הרשויות המקומיות, ולכן התוספת כוללת את בתי הספר, ואין צורך להוסיף סעיף נוסף.

איתי עצמון: האם התשובה שלך היא חד-משמעית לגבי בתי הספר?

דרור לוינגר: היא חד-משמעית לגבי בתי הספר שהם ציבוריים ושהם בבעלות הרשות המקומית.

דרור לוינגר: בתי ספר פרטיים זה סיפור אחר.

אופיר אקוניס: מנחם בגין אמר את המשפט האלמותי "המובן מאליו, מוטב שייאמר", ובמקרה הזה מוטב שייכתב.

איתי עצמון: השאלה הזאת לא עלתה, ואני לא מכיר את ההגדרות החוקיות לבית ספר.

איתי עצמון: אני לא יודע האם מדובר רק על בתי ספר שנמצאים בבעלות גוף ציבורי או לא.

איתי עצמון: האם יש כאן מישהי מהלשכה המשפטית של משרד החינוך?

איתי עצמון: אני לא רוצה שאנחנו נוסיף משהו, שאני עוד לא בטוח מה המשמעות שלו.

איתי עצמון: אם זה בבעלות רשות מקומית, זה ממילא מוחל.

איתי עצמון: אם לא, אני לא יודע האם ראוי להחיל.

אסתר בצלאל: בבעלות רשות מקומית.

אופיר אקוניס: בוא נשמע את עמדת השלטון המקומי ונקבל הכרעה.

כפיר כהן: במסגרת מכרז שיצא לפני כחמש שנים על ידי החברה למשק וכלכלה, הותקנו ברוב – אני לא יכול להתחייב על כל אחד ואחד מהמוסדות, אבל בכלל הרשויות המקומיות, בכל המוסדות העירוניים, וזה כולל בתי ספר, גנים, מתנ"סים ואת בניין העירייה עצמו, הותקנו חסכמים, ולכן זה מייתר את השאלה בכל מה שקשור לרשויות המקומיות.

דב חנין: זה טוב שהותקנו, אבל עדיין זה לא מייתר את החובה להתקין.

כפיר כהן: בוודאי, אני אומר שזה מייתר את הוויכוח לגבי הרשויות המקומיות.

דב חנין: אדוני היושב ראש, אני מבין שברמה המעשית, ואני מברך על דבריו של נציג השלטון המקומי, השלטון המקומי מיוזמתו פעל בעניין הזה, ואני מאוד מברך.

דב חנין: כדאי לעגן את זה בחוק, כדי שאם יש מקום שזה עדיין לא קרה, זה יקרה.

אופיר אקוניס: אני מסכים.

אופיר אקוניס: אנחנו בעד להוסיף את סעיף 11 – מוסד חינוך רשמי, כפי שהציעה נציגת משרד החינוך.

איתי עצמון: אני מבין שזה הרצון, אבל אין לי כרגע כאן אפילו הגדרה.

דב חנין: אנחנו מסמיכים אתכם לבדוק את זה.

אופיר אקוניס: יש לנו אוניברסיטאות וקופות חולים.

אופיר אקוניס: איך אתה מוסיף, כסעיף 11 ו-12?

איתי עצמון: הטכניקה היא שולית, היא לא רלוונטית.

אופיר אקוניס: אנחנו מסמיכים אותך לבדוק את עניין הסעיף הזה, שהציעה ממלאת מקום מנהל אגף בינוי ותקצוב, כאשר אנחנו בעד הוספה.

איתי עצמון: אני מציע שנלך להוציא הגדרת בית ספר.

חנה פרנקל: זה בכלל לא פשוט, אתה לא תגמור את זה עכשיו.

איתי עצמון: אפשר להסמיך אותי לעניין איזשהו עיקרון שהוא ברור, לא כאשר אני לא מבין מה העיקרון.

דב חנין: אז אנחנו נאמר לך מה העיקרון: כל מוסד חינוך רשמי, תהיה בו חובה של התקנת חסכמים ואביזרים חוסכי מים.

דב חנין: איך את הדבר הזה משפטית אומרים בצורה הכי נכונה?

דב חנין: את זה אתה יודע.

דב חנין: אנחנו מקבלים את ההחלטה, ואתה תתרגם אותה משפטית.

איתי עצמון: אין לי שום מומחיות בנושאי דיני חינוך, ואין כאן התייחסות של לשכה משפטית של משרד החינוך.

איתי עצמון: אנחנו צריכים למצוא את ההגדרה הנכונה.

איתי עצמון: אני מציע שאולי נתחיל לקרוא את התוספת, ונראה אם אנחנו מוצאים משהו.

איתי עצמון: זאת בכל זאת הכנה לקריאה שנייה ושלישית, זה חוק שייכנס לספר החוקים.

אופיר אקוניס: כפי שאמר חבר הכנסת חנין, תקיים את הבדיקה, כאשר הרוח היא כן להכניס את הדבר הזה לחקיקה.

איתי עצמון: אז עוד כמה דקות.

איתי עצמון: אני ממשיך לקרוא: "תיקון כותרת 4.

איתי עצמון: בתוספת הראשונה לחוק העיקרי, בכותרת, במקום "ראשונה" יבוא "ראשונה תוספת ראשונה א'", ולפניה יבוא: והוספת תוספת ראשונה "תוספת ראשונה (סעיף 9א) גוף ציבורי משרד ממשלתי, לרבות יחידות הסמך שלו.

איתי עצמון: הכנסת.

איתי עצמון: צבא הגנה לישראל.

איתי עצמון: משטרת ישראל ושירות בתי הסוהר.

איתי עצמון: רשות מקומית, לרבות מועצה אזורית".

איתי עצמון: כאן רציתי לשאול את נציג משרד הפנים, האם אנחנו צריכים לכתוב זאת במפורש, או שבכל זאת זה חל מכוח איזשהו צו?

דרור לוינגר: היה לי על זה דיון עם היועץ השני, דיברנו בדיוק על העניין של ההגדרה.

דרור לוינגר: הוא חשב שעדיף כך.

דרור לוינגר: היתה לי התכתבות במייל אתך.

דרור לוינגר: בסופו של דבר, זו היתה החלטה שלך להוסיף את "לרבות מועצה אזורית".

איתי עצמון: לא, זאת לא היתה החלטה שלי, זו היתה החלטת הוועדה.

אופיר אקוניס: אז תשאיר את זה "לרבות מועצה אזורית".

דרור לוינגר: יש איזושהי אי-ודאות בהגדרות בחוקים שונים לגבי מה היא רשות מקומית.

חנה פרנקל: - - - יש צו לזה וצו לזה.

איתי עצמון: אנחנו לא יכולים להפנות לצו.

איתי עצמון: אני אגיד לכם למה אני שואל, מכיוון שבסעיף 6 לתוספת כתוב "תאגיד עירוני כמשמעותו בסעיף 249א לפקודת העיריות", ואני לא בטוח האם זה כולל גם תאגיד של מועצה אזורית.

איתי עצמון: כאן תאגיד עירוני זה תאגיד של עירייה.

דרור לוינגר: יש להוסיף את ההוראות מתוך הצווים.

איתי עצמון: אני לא יכול להפנות לצווים, אנחנו יכולים לקבל החלטה עקרונית, האם זה חל על תאגידים שהם גם מועצות אזוריות, כן או לא.

איתי עצמון: את הנוסח אנחנו נתאם אחר כך, אני לא מפנה לצווים בחקיקה ראשית.

אופיר אקוניס: התשובה היא כן.

חמד עמאר: כן, אין הבדל.

איתי עצמון: אז גם תאגידים של מועצה אזורית, ככל שיש.

דרור לוינגר: או מקומית.

אופיר אקוניס: ברור.

חנה פרנקל: וכפי שאמרנו, תאגיד מים וביוב, זה לא נכלל.

אופיר אקוניס: נכון, את זה גם להוסיף, כפי שהעירה היועצת המשפטית של רשות המים.

איתי עצמון: את זה אמרנו.

אופיר אקוניס: אז אתה מוסיף את תאגידי המים פה?

איתי עצמון: הטכניקה שולית.

איתי עצמון: אני ממשיך לקרוא: תאגיד שהוקם בחוק.

איתי עצמון: חברה ממשלתית כהגדרתה בחוק החברות הממשלתיות, התשל"ה-1975, ששר התשתיות הלאומיות אישר לעניין סעיף 9א, בהסכמת השרים כהגדרתם בחוק האמור".

איתי עצמון: אני מציע כאן תיקון – שברירת המחדל שלנו תהיה שזה יחול על כל חברה ממשלתית, אלא אם כן החריגו, כלומר: "חברה ממשלתית כהגדרתה, למעט חברות שקבע שר התשתיות הלאומיות, בהסכמת השרים כהגדרתם בחוק האמור.

איתי עצמון: מדובר על שר האוצר ועל השר הממונה על אותה חברה.

אופיר אקוניס: תיקונך התקבל.

איתי עצמון: אני ממשיך לקרוא: ההסתדרות הציונית העולמית.

איתי עצמון: זאת הייתה הערתי.

אופיר אקוניס: הערתך טובה, וזה יהיה רשום.

איתי עצמון: הסוכנות היהודית לארץ ישראל".

איתי עצמון: יש כאן מורכבות, הנושא הזה לא כל כך פשוט - יש כאן שתי הגדרות, מתוך חוק לימוד חובה.

איתי עצמון: מוסד חינוך רשמי – "מוסד-חינוך מוחזק על ידי המדינה, או על ידי רשות-חינוך מקומית, או על ידי רשויות-חינוך מקומיות אחרות במשותף, או על ידי המדינה ורשות-חינוך מקומית, או על ידי המדינה ורשויות-חינוך מקומיות אחרות במשותף, ואשר השר הכריז עליו, באכרזה שפורסמה ברשומות, שהוא מוסד-חינוך רשמי".

איתי עצמון: אבל לאחר מכן יש מוסד חינוך מוכר.

חנה פרנקל: יש גם רשמי שאינו מוכר.

איתי עצמון: אז יש כאן מורכבות, אתם מבינים?

איתי עצמון: אתם רוצים בשלב הזה להחיל רק מוסד חינוך רשמי?

חנה פרנקל: רשמי ממילא נכנס.

אסתר בצלאל: מוסדות חינוך לא רשמיים הם בבעלות של עמותות.

אופיר אקוניס: זה לפלפולים משפטיים.

איתי עצמון: זה ממש לא פלפולים משפטיים.

אופיר אקוניס: אנחנו רוצים שהדברים יהיו ברורים, שבבתי ספר – דיברנו על אוניברסיטאות, דיברנו על קופות חולים - -

קריאה: - - -

אופיר אקוניס: מה אני אעשה, שהייתה הפרדה מוזרה בשנות ה-50'?

אופיר אקוניס: מה אתה מציע?

איתי עצמון: אני שוב חוזר ואומר, כפי שעכשיו קראתי כאן, והפנה את תשומת לבי היועץ של יושב ראש הוועדה, ההגדרות הן באמת מורכבות, אנחנו לא מכירים אותן ולא נתנו את דעתנו עליהן, כיוון שהנושא לא עלה.

איתי עצמון: משהועלה עכשיו, אנחנו רואים שיש כל מיני סוגים של מוסדות, ואנחנו לא מודעים למשמעות ואנחנו לא רוצים להוסיף כאן - -

חנה פרנקל: אז לכו על בטוח, על המיינסטרים, מקסימום נוסיף יותר מאוחר את התוספת באישור הוועדה.

איתי עצמון: חנה, את מצהירה עכשיו, שתביאו תיקון?

חנה פרנקל: בוודאי, נשב אתכם.

איתי עצמון: לא, אין מה לשבת אתנו, ההחלטה כרגע שזה לא ייכנס.

חנה פרנקל: ייכנס.

אופיר אקוניס: לא, שמוסד חינוך רשמי כן ייכנס.

אופיר אקוניס: אני רוצה לעשות קצת סדר בדברים שהוספנו, כדי שלכולם בחדר הזה יהיה ברור מה קורה לפני הקריאה השנייה והשלישית.

אופיר אקוניס: כמובן שהדבר ייאמר במליאה, אבל זה עלול להיות, כביכול, מאוחר מדי, אבל זה לא יהיה מאוחר מדי.

אופיר אקוניס: אני חוזר - אנחנו סיימנו ב-10 סעיפים קטנים, כשהסוכנות היהודית לארץ ישראל היא האחרונה שבהם.

אופיר אקוניס: נושא האוניברסיטאות וקופות החולים, ואת תאגידי מים וביוב, הכנסנו בין סעיפים 6 ל-7 או בין 5 ל-6.

אופיר אקוניס: לעומת זאת, מוסד חינוך רשמי, כפי שאתה הקראת וכפי שהציעה נציגת משרד החינוך, ייכנס כסעיף נפרד, ולאחר מכן רשות המים תוכל להוסיף סעיף.

חמד עמאר: אדוני היושב ראש, מוסד להשכלה גבוהה, שמוכר על ידי - -

איתי עצמון: את זה כבר אמרנו.

חנה פרנקל: גופים כמו בתי חולים, רובם יחידות סמך, נעשה את זה בהדרגה.

אופיר אקוניס: חבר הכנסת חמד עמאר, שאלת על אוניבריטאות ועל מכללות.

חמד עמאר: תכניס את זה.

איתי עצמון: על זה כבר דיברנו, כרגע אנחנו מדברים על בתי ספר.

איתי עצמון: אני מבין שמדברים על מוסד חינוך רשמי, כהגדרתו בחוק לימוד חובה, כמו שקראתי עכשיו.

איתי עצמון: בהמשך, אומרת כאן היועצת המשפטית של רשות המים, שאתם תביאו תיקון לוועדה, בצו תיקון לתוספת הראשונה, והוועדה תאשר או לא תאשר.

אופיר אקוניס: מאה אחוז.

איתי עצמון: אנחנו מאשרים את התוספת, עם כל התיקונים.

אופיר אקוניס: רבותי, אנחנו צריכים להצביע על סעיף 4, עם כל התוספות.

אופיר אקוניס: מי בעד?

ראובן סלע: אדוני היושב ראש, אני רוצה להתייחס לדברים תחת המשרד לביטחון פנים.

ראובן סלע: בתחילת הדיון נאמר לגבי סוגי ההחרגה מלבד פנים ותשתיות, ביקשנו התייחסות גם להחרגה לסוג אוכלוסייה.

ראובן סלע: נאמר על ידי הוועדה, שההתייחסות תהיה בהמשך.

ראובן סלע: לפי התוספת החוק מוחל על כל המתקנים ללא יוצא מן הכלל.

ראובן סלע: אנחנו מבקשים שתהיה התייחסות והחרגה.

איתי עצמון: הנושא הזה כבר עלה, לפי מה שאני מבין.

אופיר אקוניס: לא, אמרנו לו שנחזור בתוספת.

איתי עצמון: לא, אמרנו שסוג אוכלוסייה אתם לא רוצים שייכנס כהחרגה של מבנה.

אופיר אקוניס: כהחרגה של מבנה, ואז השארנו את זה.

איתי עצמון: יש שתי שאלות, האחת - מה הם הגופים שעליהם יחול החוק המוצע, השאלה האחרת – האם במסגרת החלה על גוף מסוים, ניתן יהיה להחריג מבנה בשל מצב המבנה.

איתי עצמון: לפי מה שאני מבין מהחלטת חברי הכנסת, ההחלטה היא לא לכלול את השיקול – אנחנו אישרנו את זה שסוג אוכלוסייה לא ייכנס.

אופיר אקוניס: אמרנו לרבות מצבן של התשתיות.

איתי עצמון: נכון, זה מה שאמרנו.

אופיר אקוניס: שזה יישאר, אבל הוא אומר שמדובר על דבר אחר.

איתי עצמון: אתה רוצה להחריג לגמרי את שירות בתי הסוהר?

ראובן סלע: אנחנו מבקשים החרגה לפי סוג האוכלוסייה.

חנה פרנקל: למה?

חנה פרנקל: מה הסיבה העיקרית?

דב חנין: אני חושב שיש לנו פתרון חלקי לעניין.

דב חנין: פתרון חלקי לעניין נמצא בסעיף 9א(ג).

דב חנין: אפשר את הרשימה לשנות.

דב חנין: אנחנו יכולים בהוראות התחילה, הוראות המעבר, לקבוע שהחלה על שירות בתי הסוהר תהיה לא שלושה חודשים, אלא שישה חודשים, ואז אם שירות בתי הסוהר יפנה למועצת הרשות ויגיע איתה להסדר אחר, הם יוכלו לשנות את התוספת.

איתי עצמון: יש כאן שתי שאלות.

איתי עצמון: אתה מדבר להחיל בהדרגה, והם רוצים לפטור.

דב חנין: אדוני היועץ, אני מציע לאפשר להם לבצע הליך של פנייה למועצת הרשות, ולהגדיר מול מועצת הרשות, מה בדיוק הם רוצים ואיזה מתקנים הם בדיוק רוצים להחריג.

דב חנין: אז מועצת הרשות תוכל להשתמש בסמכותה לפי סעיף 9א(ג) ולהחריג משהו משירות בתי הסוהר, או לשנות את הרשימה ולהגיד: שירות בתי הסוהר, למעט בתי כלא לאסירים כאלה וכאלה.

איתי עצמון: חבר הכנסת חנין, כרגע לפי הנוסח שאושר, המצב שאתה מתאר בלתי אפשרי.

איתי עצמון: הוא לא אפשרי לפי מה שאושר.

איתי עצמון: אני רק אומר מה כרגע אושר.

אופיר אקוניס: לא, אבל חבר הכנסת חנין מציע בסעיף התחילה.

אופיר אקוניס: דב חנין, אתה ביקשת שהתחילה לגבי השב"ס תהיה יותר מאוחרת.

אופיר אקוניס: לפי דעתי לא הבנת – שסעיף התחילה יהיה יותר מאוחר לגבי שב"ס, כדי שבזמן הזה תתקיים ההידברות לגבי מתקני כליאה מסוימים.

איתי עצמון: הבנתי שהבקשה כאן היא לפטור חלק מהמבנים של שירות בתי הסוהר, אבל לא בשל מצב המבנה, אלא משיקולים אחרים, אני צודק?

דב חנין: ברור.

איתי עצמון: יישרנו קו.

איתי עצמון: הסעיף שאושר מדבר על פטור, "אם נוכחה כי בשל מצב המבנה, לרבות מצבן של התשתיות.

איתי עצמון: ..

איתי עצמון: של"א ניתן להתקין בו אביזרים".

דב חנין: אדוני, אני מדבר על סעיף 9א.

חנה פרנקל: יוחרג מהתוספת - -

דב חנין: סעיף 9א(ג) מאפשר למועצת הרשות לשנות את התוספת הראשונה.

דב חנין: לשירות בתי הסוהר יש רצון לשנות את התוספת הראשונה.

דב חנין: הם ידברו עם הרשות – הם טוענים שכבר יש להם הידברות - ניתן להם קצת יותר זמן בהוראות ההחלה, כדי שיסיימו את ההידברות הזאת בהסכמה.

איתי עצמון: יכול להיות שאני לא מספיק ברור.

איתי עצמון: סעיף (ג) רשאי לשנות את התוספת הראשונה – הכוונה לשנות את התוספת הראשונה מבחינת מהות הגופים, כלומר רשימת הגופים, גוף א', גוף ב', גוף ג'.

דב חנין: לשנות את התוספת הראשונה.

איתי עצמון: לא, לשנות את התוספת הראשונה זה לא לפטור מבנים אלא לפטור גוף.

איתי עצמון: זה מה שכתוב.

דב חנין: צר לי, אדוני היועץ המשפטי, להיכנס אתך לוויכוח משפטי, אבל אני נאלץ.

דב חנין: לשנות את התוספת הראשונה זה להכניס שינויים בתוספת הראשונה.

דב חנין: מה הם השינויים בתוספת הראשונה?

דב חנין: סתם המחוקק ולא פירש.

דב חנין: יכולים להיות כל מיני שינויים בתוספת הראשונה.

דב חנין: יכול להיות שהשינוי בתוספת הראשונה יהיה לא להוריד, אלא להגיד: למעט בתי סוהר מסוג כזה וכזה, שבהם לא יתקינו.

אופיר אקוניס: איפה אתה מציע לשנות את זה?

איתי עצמון: אם הכוונה היא לשנות מבנים מסוימים - -

אופיר אקוניס: לא כל המבנה, האסירים מגיעים לכל המבנה?

קריאה: רובם.

אופיר אקוניס: בסדר, במתקן כליאה, אבל האסירים לא מסתובבים בכל מתקן הכליאה.

אופיר אקוניס: אני ביקרתי באחד ממתקני הכליאה שלכם באחד מתפקידיי הקודמים, ולא בכל המבנה היו אסירים שמסתובבים.

אופיר אקוניס: היתה כניסה ועוד כניסה ושער ענק ושער קטן.

קריאה: ועוד כניסה.

אופיר אקוניס: בסדר, טוב מאוד – אגב, הם עושים את העבודה בצורה טובה, אני משבח אותם, אני אומר לזכותם את הדבר הזה.

אופיר אקוניס: הרי כל המתחם מוגדר מתקן כליאה, ובתוכו יש תאים.

אופיר אקוניס: יש מקומות שאתה יושב בהם, שהאסירים לא מגיעים אליהם.

קריאה: נכון.

חנה פרנקל: בהמשך לדברי חבר הכנסת חנין, אין מניעה לפרש, לשנות את התוספת, לא רק קטגורית גוף; אפשר גם מבנים בתוך גוף, סוגי מבנים.

חנה פרנקל: בכל מקרה יש בקרה, שזה צו וזה מגיע לוועדת הכלכלה.

חנה פרנקל: אפשר או כבר מראש להרחיב ולשנות את התוספת לעניין גופים או סוגי מבנים בתוך הגופים, או להשאיר את זה פתוח.

חנה פרנקל: הרי בכל מקרה אנחנו באים הנה, אם זה יהיה רחב או מצומצם, אין מניעה.

איתי עצמון: את רוצה שעכשיו יביאו לאישור ועדת הכלכלה צו לעניין סוגים של מבנים בגוף ציבורי?

חנה פרנקל: יכול להיות.

איתי עצמון: זאת הכוונה?

איתי עצמון: אני יכול לשמוע התייחסות של משרד המשפטים להצעה?

איתי עצמון: האם דבר כזה קיים בחקיקה?

שלומית ארליך: אני לא מכירה דבר כזה בחקיקה.

שלומית ארליך: אני עם עמדת היועץ המשפטי לוועדה.

שלומית ארליך: לדעתי, התוספת מדברת על גופים ציבוריים.

שלומית ארליך: הסעיף אומר: ובלבד שגוף ציבורי, שיתווסף לתוספת האמורה, יהיה גוף מבוקר.

שלומית ארליך: ההתייחסות היא לגוף ציבורי.

חנה פרנקל: אז אפשר עכשיו, כי המחוקק יכול לתת את דעתו בקטע הזה ולהגיד שחשוב לעשות פה מנגנון גמיש והשינוי של התוספת יהיה לעניין גוף או מבנה בגוף.

אופיר אקוניס: אז מה את מציעה?

אופיר אקוניס: איך את פותרת את הבעיה של האוכלוסייה המיוחדת?

שלומית ארליך: כמו הצעתם הראשונה לסעיף (ב).

איתי עצמון: כפי שאני מבין, הבעיה היא לגבי מתקני כליאה.

איתי עצמון: אפשר לכתוב בתוספת שעכשיו אישרנו: שירות בתי הסוהר, למעט - -

דב חנין: - - למעט מתקני כליאה, כפי שיקבע מנהל הרשות, בהתייעצות עם שירות בתי הסוהר.

אופיר אקוניס: אנחנו לא רוצים לפטור את כל המתקן, אנחנו רוצים לפטור רק את החלקים הבעייתיים.

דב חנין: לא, הוא יקבע: כפי שיקבע מנהל הרשות, בהתייעצות עם שירות בתי הסוהר.

אופיר אקוניס: אנחנו רוצים, למשל, בחדר המנוחה או בצמוד לחדר המנוחה של הסוהרים.

דב חנין: כפי שיקבע מנהל רשות המים.

אופיר אקוניס: אנחנו לא רוצים את כל המתקן.

נח הקר: אל תגיד מתקן כליאה, תגיד: אופן היישום במתקני הכליאה ייקבע על ידי מנהל הרשות.

אופיר אקוניס: אנחנו משאירים את הכל, לא נוגעים, לא פותחים שום סעיף.

אופיר אקוניס: לעומת זאת, בסעיף 4 שהצבענו עליו, ומייד נצביע עליו מחדש, נפתח ונסגור - בסעיף 4(4) "משטרת ישראל ושירות בתי הסוהר", מציע חבר הכנסת חנין להמשיך את הנוסח "משטרת ישראל ושירות בתי הסוהר - - -

דב חנין: להפריד קודם בין משטרת ישראל לבין שירות בתי הסוהר, ולהוסיף שלגבי שירות בתי הסוהר, באופן שיקבע מנהל הרשות.

יוסי גברי: גם במשטרת ישראל יש תאי כליאה.

אופיר אקוניס: אל תפריד, למשל תא המעצר באבו כביר הוא של שב"ס או של המשטרה?

יוסי גברי: של שב"ס.

אופיר אקוניס: אז איפה?

אופיר אקוניס: חדר מעצר בתחנת משטרה.

איתי עצמון: קבענו כאן חובה פוזיטיבית על גוף ציבורי להתקין אביזרים.

איתי עצמון: לאחר מכן קבענו חובה לפטור מבנים מסוימים.

איתי עצמון: לאחר מכן קבענו אפשרות של מועצת הרשות לשנות, כאשר מדובר רק על השמטה או הוספה של גופים, זאת הפרשנות המשפטית.

איתי עצמון: המנגנון קצת עקום.

אופיר אקוניס: איך היתה ההגדרה שלכם?

ראובן סלע: החרגה לפי סוג אוכלוסייה.

חנה פרנקל: לא, זה בעייתי.

אופיר אקוניס: אוכלוסיה כלואה?

ראובן סלע: זה כבר יהיה לשיקול הדעת של רשות המים, היא קובעת את הכללים.

חנה פרנקל: אם אפשר להציע משהו רחב יותר, כי הדוגמאות הן אין סופיות.

חנה פרנקל: אולי נחזור לסמכות של הכללים בסעיף 9א(א) בעניין הכללים – כתוב "בכלל זה לעניין סוגי האביזרים והתאמתם למבנים".

חנה פרנקל: אפשר יהיה להגיד גם סוגי האביזרים והיקף התקנתם.

דב חנין: לא, לא.

חנה פרנקל: אנחנו בשיקולים מקצועיים.

אופיר אקוניס: אני אגיד מה אני חושב שצריך להיות, ובזה אנחנו פותרים את העניין.

אופיר אקוניס: בסעיף 4 כך יהיה: משטרת ישראל ושירות בתי הסוהר, למעט החלקים – החלקים במבנה, אם אתה רוצה לחדד - שמשמשים אוכלוסיות במעצר או בכליאה.

איתי עצמון: מבנים או חלקים ממבנים.

אופיר אקוניס: בדיוק, יפה.

אופיר אקוניס: גם בצה"ל יש אותו דבר?

קריאה: אכן נכון.

דב חנין: אין בעיות בצה"ל, עזבו.

חמד עמאר: עדיין לא הבנתי למה רוצים לפטור אותם.

אופיר אקוניס: הם הסבירו בפעם הקודמת.

אופיר אקוניס: תסבירו לחבר הכנסת חמד עמאר לגבי האוכלוסיות הבעייתיות במתקנים שלכם.

אהרון גולדבלט: קודם כל, אנחנו בעד חיסכון.

אהרון גולדבלט: אנחנו חוסכים יותר מגופים אחרים.

אהרון גולדבלט: עכשיו הנהגנו גם קיצוב מים במקלחות, כי שם הבזבוז הגדול אצלנו.

אהרון גולדבלט: יחד עם זאת, הנושא הספציפי של חסכמים, האסירים או מפרקים אותם - הרי אנחנו כבר התקנו את זה כמה פעמים, הם פשוט מפרקים את זה, ואין שום דרך לעקוף את זה - או לחלופין, כדי להתנקם במערכת, הם יכולים לפתוח את הברזים האלה 24 שעות.

אהרון גולדבלט: לכן הגענו למסקנה, שחסכמים לגבי אוכלוסיית העצורים והאסירים הם לא אפקטיביים.

אהרון גולדבלט: יש לנו שיטות אחרות.

אופיר אקוניס: אבל אם לא יהיו חסכמים ויפתחו את המים כדי להתנקם במערכת, זה יהיה בלי חסכם עוד יותר בזבוז.

ראובן סלע: החסכם לא יבוא לידי ביטוי, כי הוא ייהרס.

ראובן סלע: זה בכלל לא יהיה רלוונטי.

אופיר אקוניס: מה רצה לומר הצבא על מתקני הכליאה?

עודד הגלילי: אנחנו מציעים שיהיו אוכלוסיות כלואים ועצורים בהגדרה כללית.

איתי עצמון: אפשר באמת להבחין?

איתי עצמון: האם יש מבנים שמשמשים אך ורק, שעיקר פעילותם?

איתי עצמון: השאלה על מה מדובר.

דניאל רוד: יש שלושה בתי כלא.

דב חנין: אתם לגמרי נסחפים.

דב חנין: חברים, זה מוגזם לגמרי.

דב חנין: יש בעיה ספציפית בשירות בתי הסוהר, אני עדיין לא ראיתי את הבעיה בצבא.

דב חנין: תהיה בעיה בצבא, תפנו לרשות המים, תגידו שהחיילים מתנקמים במערכת; אנחנו הולכים רחוק מדי.

אופיר אקוניס: צריך לנסח את זה.

אופיר אקוניס: החלטנו.

איתי עצמון: קודם כל יהיה צורך לפתוח מחדש את הסעיף.

אופיר אקוניס: בסדר, את 4(4).

איתי עצמון: זה דבר אחד.

איתי עצמון: הבנתי שאתם רוצים להוסיף לגבי משטרת ישראל ושירות בתי הסוהר: למעט מבנים או חלקים ממבנים, המשמשים אוכלוסיות במעצר או בכליאה.

איתי עצמון: השאלה היא "המשמשים", משמשים בחלק קטן מהם, בעיקר שימושם?

איתי עצמון: כי אם יש למשל מבנה גדול, שיש קומה אחת שמשמשת משרדים - -

קריאה: לכן ההצעה היתה חלק ממבנה.

אופיר אקוניס: נכון, למעט החלקים במתקנים שהם מתקן כליאה.

איתי עצמון: או שכל המבנה כולו משמש - -

אופיר אקוניס: גם באבו כביר לא כל המבנה הוא מתקני כליאה.

אופיר אקוניס: אגב, כלא 6 עוד עובד בעתלית – כלא 6, כלא 4 וכלא עופר עוד עובדים?

אופיר אקוניס: הם עובדים.

אופיר אקוניס: הרי לא כל המתחם הוא תאי כליאה.

חנה פרנקל: להפך, צריך לגדר את זה.

חנה פרנקל: אני מציעה שהכל יהיה לפי קביעת מנהל הרשות, כי אחרת זה יהיה גורף.

איתי עצמון: אבל כבר הסברתי, שהמנגנון לדעתי מוזר, מכיוון שכבר נתנו לכם סמכויות גם לפטור מבנים וגם לשנות - - -

אופיר אקוניס: "למעט תא הכליאה עצמו", אתה יכול לפשט את זה עוד יותר, בלי האוכלוסיות במעצר.

אופיר אקוניס: "צבא ההגנה לישראל, למעט תא כליאה", אותו דבר.

נח הקר: אני משער שהתשובה הבאה תהיה שהמקלחות לא בתא כליאה...

דב חנין: אני לא רואה בעיה אמיתית בצבא.

דב חנין: אני באמת חושב שהצבא קצת הולך בעקבות שירות בתי הסוהר.

דב חנין: אני לא יודע אם יש בעיה אמיתית של חיילים, שרוצים להתנקם במערכת באמצעות אביזרים חוסכי מים.

אופיר אקוניס: השורה התחתונה ודעת הרוב של חברי הוועדה היא להשאיר את סעיף 3, לא להחריג את צבא ההגנה לישראל, ובסעיף 4 – משטרת ישראל ושירות בתי הסוהר, למעט תא כליאה.

איתי עצמון: לא, חלקים ממבנים המשמשים אוכלוסיות במעצר או בכליאה.

איתי עצמון: אנחנו, כמובן, ננסח את זה בהמשך.

חנה פרנקל: "המשמשים ישירות לכליאה או למעצר".

איתי עצמון: את הנוסח אנחנו נגבש בהמשך.

איתי עצמון: אתה צריך לפתוח את כל סעיף 4 ולשנות.

אופיר אקוניס: אנחנו פותחים את סעיף 4.

אופיר אקוניס: צריך לקרוא הכל או רק את סעיף 4(4)?

איתי עצמון: ההחלטה היא כמו שדיברנו עליה קודם: "משטרת ישראל ושירות בתי הסוהר, למעט חלקים ממבנים, המשמשים אוכלוסיות במעצר או בכליאה".

דב חנין: במישרין.

דב חנין: הצבעה בעד – רוב נגד – מיעוט סעיף 4, בתוספת השינויים, נתקבל.

אופיר אקוניס: אישרנו, תודה.

איתי עצמון: הגענו לסעיף 5: "תחילה, כללים 5.

איתי עצמון: תחילתו של חוק זה שלושה חודשים מיום פרסום כללים ראשונים לפי סעיף ראשונים והחלה 9א(א) לחוק העיקרי, כנוסחו בסעיף 1 לחוק זה (להלן – יום התחילה); כללים הדרגתית כאמור ייקבעו בתוך שלושה חודשים מיום פרסום חוק זה, ויכללו בין היתר הוראות לעניין החלה הדרגתית של התקנת אביזרים לחיסכון במים לפי הסעיף האמור".

איתי עצמון: יש לי מספר הערות.

איתי עצמון: כתוב שתחילתו של חוק זה שלושה חודשים.

איתי עצמון: אני מבין שעובדי רשות המים בשביתה, ולכן אני חושב ששלושה חודשים זה זמן קצר מדי.

חנה פרנקל: גם לתחילה וגם לכללים זה קצר.

אופיר אקוניס: דיברנו על זה, אמרנו שבקיץ אנחנו רוצים שזה יותקן, עם כל הכבוד לשביתה.

אופיר אקוניס: השביתה לא תימשך לנצח.

אופיר אקוניס: שיעבדו יותר בגלל שהם שבתו.

חנה פרנקל: אבל אתה צריך אופרטיבית ליישם, עם כללים.

נח הקר: אבל הם צריכים לחזור.

אופיר אקוניס: בסדר, הם יחזרו בקרוב מאוד.

נח הקר: הם שובתים כבר חודשיים.

אופיר אקוניס: דיברנו על זה בישיבה הקודמת.

דב חנין: חלק מהמשמעות של החוק הזה זה הזמנים.

חנה פרנקל: אתם רוצים ישימות?

חנה פרנקל: חוק שיתייחסו אליו ברצינות?

דב חנין: אנחנו מאוד רוצים ישימות ואנחנו רוצים קיץ.

משה פרלמוטר: בישיבה הקודמת היה פה עודד פיקסלר מרשות המים.

משה פרלמוטר: הוא אמר שיידרשו, נדמה לי, ארבעה חודשים להכנה.

משה פרלמוטר: דובר על כך שרשות המים כבר אז תיכנס לעבודה כדי להכין את הכללים, וזה היה עוד לפני השביתה.

משה פרלמוטר: אם היא לא עשתה עבודה - - -

חנה פרנקל: אני אזכיר לך, שהדיון הקודם היה ביום השני של השביתה.

דב חנין: אנחנו מאחלים לעובדי רשות המים סיום מהיר ומוצלח של השביתה, היענות לדרישותיהם הצודקות, אבל בכל זאת אנחנו חייבים פה אמירה יותר רחבה.

אופיר אקוניס: מתי בערך יהיה יום פרסום הכללים הראשונים?

חנה פרנקל: חצי שנה מינימום.

אופיר אקוניס: מה חצי שנה?

אופיר אקוניס: בשום אופן.

אופיר אקוניס: תעבדו יותר קשה, מה אני יכול לעשות?

אופיר אקוניס: שבתו.

חנה פרנקל: אנחנו עובדים במקסימום שאפשר.

אופיר אקוניס: אין לי טענה אליך, יש לי טענה לשביתות פראיות, עם כל הכבוד לזכות השביתה.

חנה פרנקל: גם לנו יש.

אופיר אקוניס: זכות השביתה היא זכות חשובה, בלתי אפשרי הדבר הזה.

אופיר אקוניס: כמה זמן זה כבר נמשך?

נח הקר: הם עובדים.

חנה פרנקל: אני רק רוצה להזכיר, שהשביתה נפלה עלינו בסוף שנה.

חנה פרנקל: ממילא יש לנו משימות רוטיניות של תחילת שנה, כמו רשיונות וכו'.

חנה פרנקל: חצי שנה.

אופיר אקוניס: האחד ביוני זה חצי שנה, מה פתאום!

אופיר אקוניס: ממש לא.

אופיר אקוניס: תסביר את הזמנים פחות או יותר, בבקשה.

איתי עצמון: קודם כל ייקבעו כללים, בתוך שלושה חודשים מיום פרסום חוק זה.

איתי עצמון: חוק זה יפורסם 10 ימים מיום קבלתו במליאה.

איתי עצמון: אנחנו כרגע נתונים בעומס עבודה רב מאוד, איני יודע להגיד בוודאות מתי יונח החוק על שולחן הכנסת, מתי הוא גם יעלה להצבעה בקריאה שנייה ושלישית.

איתי עצמון: ברגע שהוא יתקבל לקריאה שנייה ושלישית במליאה, אחרי כן הוא מתפרסם, ואז אנחנו מוסיפים שלושה חודשים.

אופיר אקוניס: בדיוק, זה רק מאז, כבר יש גרייס של שבועיים, שלושה.

חנה פרנקל: בואו נקבע באחד ביוני.

אופיר אקוניס: האחד ביוני זה שיא הקיץ בישראל.

חנה פרנקל: תחילת הכללים לא יאוחר מהאחד ביוני, זה הגיוני.

איתי עצמון: לא תחילת, הקביעה שהכללים ייקבעו לא יאוחר מהאחד ביוני?

חנה פרנקל: כן, זה נותן לנו "שפיל" של שלושה, ארבעה חודשים.

אופיר אקוניס: לא, זה הרבה מדי.

דב חנין: אדוני, אנחנו בסוף ינואר.

דב חנין: לפי הערכה, אני מבין שבאמצע פברואר נאשר, פלוס שלושה חודשים, שזה אמצע מאי.

דב חנין: אם הם רוצים אחד ביוני, בשביל תמיכה בשובתים, זה בסדר.

חנה פרנקל: כדי שנתייחס לזה ברצינות.

דב חנין: בסדר, שיהיה האחד ביוני.

איתי עצמון: כללים ראשונים ייקבעו לא יאוחר מאחד ביוני.

משה פרלמוטר: אם הם ייקבעו ביוני, עוד שנה הלכה, שהרי רק אחרי שלושה חודשים זה ייכנס לתוקף.

דב חנין: ממילא ייקח להם זמן להכין את הכללים.

איתי עצמון: לוקח זמן להיערך, מדובר כאן על התקנה בהמון גופים.

אופיר אקוניס: אני מסכים עם החברה להגנת הטבע.

משה פרלמוטר: לגבי הניסוח של הכללים, כשעודד פיקסלר הסביר ארבעה חודשים, הזזנו את הראש שמאלה וימינה.

משה פרלמוטר: אמנם אנחנו לא עושים את העבודה, אבל לא יכול להיות שבמצב כזה, שזה מצב חירום גם אם יש קצת גשם בחוץ, שרשות המים תיקח לה אחרי שהיא תצא מהשביתה עוד כמה חודשים.

משה פרלמוטר: למה צריכים עוד כמה חודשים להכין את הכללים?

משה פרלמוטר: שישבו על זה הרבה, כמה שצריך, ויכינו את הכללים.

חנה פרנקל: אפשר להציע שהכללים עצמם לא יאוחר מהאחד ביוני, ואילו תחילת החוק עד שלושה חודשים מפרסום הכללים.

איתי עצמון: את צריכה לתת לגופים להיערך להתקנה.

דב חנין: אדוני היועץ המשפטי, כדי ללכת גם על פתרון פרקטי וגם על פתרון הגיוני, אני מציע שאנחנו נישאר באחד ביוני הזה, אבל תחילתו של חוק זה לא תהיה שלושה חודשים, אלא חודש מיום פרסום הכללים.

איתי עצמון: אני רוצה לתת לך כאן עוד נקודה למחשבה.

איתי עצמון: אנחנו צריכים לזכור שמדובר כאן על היקף גדול של גופים, אנחנו גם הוספנו עכשיו המון גופים ויש מספר מוגבל של ספקים.

איתי עצמון: ברגע שייווצר עודף ביקוש, עלולים לעלות גם מחירים.

איתי עצמון: צריך לקחת בחשבון גם נקודה כלכלית כאן.

איתי עצמון: אתם רוצים גם ליצור כאן בעיה בשוק עצמו של החסכמים?

איתי עצמון: החסכמים האלה, צריך להוציא להם מכרז.

דב חנין: תיערכו למכרזים, חברים.

דב חנין: המשבר במשק המים הוא לא לגמרי בגדר חדשות.

נח הקר: אני מסכים עם האמירה, אני פשוט חושב שאנחנו צריכים להיות פרקטיים.

איתי עצמון: אנחנו עוד הוספנו גופים נוספים, ההיקף עכשיו של החוק הוא רחב מאוד.

איתי עצמון: אתם רוצים גרייס להתקנת הכללים, ואתם ונותנים חודש לגופים להתקין?

חנה פרנקל: שכחת את הסיפא של הסעיף שאתם כתבתם, שההתחלה הדרגתית.

איתי עצמון: אני מייד אגיע להחלה ההדרגתית, אבל זה משהו אחר.

איתי עצמון: אני עכשיו מדבר על פרק הזמן שהחוק נכנס לתוקף.

חנה פרנקל: והכללים יגיעו, תוך חודש אתה עושה מכרז או תוך חודשיים, זה לא תוך חודשיים אתה מתקין.

חנה פרנקל: ההחלה ההדרגתית נותנת עוד "שפיל" של זמן.

איתי עצמון: אני לא יודע מה היקף הפעילות של ספקים לחסכמים.

איתי עצמון: מדובר כאן על המון גופים, שיצטרכו לרכוש את אותם חסכמים, וזה יכול לקחת זמן.

איתי עצמון: אני לא יודע אם יש כאן גופים שתומכים בטענה הזאת.

איתי עצמון: אם לא, אין בעיה.

איתי עצמון: אם אתם רוצים לעשות את זה תוך 10 ימים, אפשר גם 10 ימים.

אופיר אקוניס: איפה הם מיוצרים?

יוסי גברי: רבותי, מעבר לרכישה עצמה, יש זמן התקנה, זמן היערכות, זמן בדיקת השירות, זמן החרגה של רשות המים.

יוסי גברי: יש הרבה דברים לעשות לפני זה.

אופיר אקוניס: אפשר להתחיל לרכוש עכשיו.

אופיר אקוניס: איזו מניעה יש מלהתחיל לרכוש עכשיו?

חנה פרנקל: - - להוציא את הכללים.

אופיר אקוניס: איזה להוציא את הכללים?

אופיר אקוניס: יודעים שיש חוק.

אופיר אקוניס: אנחנו נודיע היום בכל העיתונות וכל האנשים שנמצאים כאן יודעים שזה יוצא.

דב חנין: אדוני היושב ראש, אני חושב שהמנגנון שאני הצעתי הוא מנגנון מאוד ישים: תחילתו של חוק זה תהיה חודש מיום פרסום הכללים הראשונים; הכללים יכללו גם הוראות לעניין החלה הדרגתית.

איתי עצמון: אבל בהחלה הדרגתית הכוונה היא לא מתי צריך לבצע, אלא למשל קודם כל הכנסת והממשלה, לאחר חברות ממשלתיות, ולאחר מכן הסוכנות.

איתי עצמון: זו החלה הדרגתית, החלה הדרגתית לא מדברת על התאריכים.

איתי עצמון: אם אתה אומר שתחילתו של חוק זה חודש, זאת אומרת שתוך חודש כל הגופים שמנויים כאן, צריכים להיות בהם חסכמים, צריך להבין את המשמעות.

דב חנין: מה זה החלה הדרגתית?

איתי עצמון: החלה הדרגתית זה החלה לפי סדר הגופים.

איתי עצמון: מייד אני אגיע לזה.

איתי עצמון: תחילתו של חוק זה זה מתי החוק נכנס לתוקף, מתי חובת התקנת החסכמים נכנסת לתוקף.

איתי עצמון: מהרגע שהיא נכנסת לתוקף ויש לנו כבר כללים שקובעים מה הסוג וכו' וכו', הגוף חייב לעמוד בכך.

איתי עצמון: אנחנו צריכים לזכור שיש גם הוראה עונשית.

דב חנין: מה היא ההחלה ההדרגתית?

איתי עצמון: החלה הדרגתית זה, למשל, קודם כל הגופים עם התקציבים הגדולים יותר, קודם כל הגופים שיש להם מספר נכסים רב יותר.

אופיר אקוניס: איפה זה כתוב?

איתי עצמון: אני מייד אמנה שיקולים.

איתי עצמון: זה לא כתוב עכשיו, אבל זאת הצעה שלי, פשוט עוד לא הגענו לזה.

איתי עצמון: זאת הצעה שלי, זה נושא אחד.

דב חנין: אז בהחלה הדרגתית יגידו, למשל, קודם כל הכנסת, כי הכנסת כבר עכשיו יודעת שהיא צריכה להחיל, אז קודם כל יגידו הכנסת וחודש אחריה - -

אופיר אקוניס: מה פתאום שאנחנו נקבע בחוק את ההדרגתיות של זה?

אופיר אקוניס: מה פתאום, יש חוק, זה הכל, והוא חל על כולם.

אופיר אקוניס: אני נגד הדבר הזה, אני בעד למחוק את זה בכלל.

אופיר אקוניס: מה פתאום, אתה בעד שזה יהיה הדרגתי?

אופיר אקוניס: צריך להיות הכל ביחד, מה אנחנו עושים פה?

אופיר אקוניס: אנחנו נמצאים בתוך משבר עצום, שאם יש איזה ארבעה ימי גשם, אנחנו חושבים שנהיינו שויצריה.

אופיר אקוניס: מספיק, או שאנחנו במאבק או שאנחנו לא במאבק.

אופיר אקוניס: המאבק הזה זה עניין של מישהו?

אופיר אקוניס: לי ולחבר הכנסת חנין יש כל כך הרבה חילוקי דעות, אבל בעניין הזה יש הבנה ברורה - גם לא הדרגתיות, אולי נמחק את ההדרגתיות?

איתי עצמון: יש מספר דוגמאות בחקיקה לעניין החלה הדרגתית של חובות, עושים את זה הרבה, למשל: בחוק הנגישות, בחוק זכויות נפגעי עבירה, חוק פעוטות בסיכון (הזכות למעון יום), חוק הסיוע המשפטי - יש כאן הרבה הרבה חוקים "יוחל בהדרגה".

איתי עצמון: אתה לא מחיל פה חובה כזאת, ולא משנה אם אנחנו במשבר או לא במשבר, אני לא אומר שום דבר כלפי הטענה הזאת, אלא אומר שהחוק הזה צריך להיות ישים וסביר.

איתי עצמון: אתה רוצה חוק שניתן יהיה ליישום, וכדי שהוא ניתן יהיה ליישום, אתה צריך לקבוע הוראות.

איתי עצמון: אני גם מציע לקבוע שיקולים.

איתי עצמון: השיקולים ינחו, כדי שלא יהיו כאן שרירותיות ושיקולים פוליטיים.

איתי עצמון: יכול להיות חשש, למשל, שיהיו גופים חזקים יותר, ואני לא אנקוב בשמות, שילחצו להחיל את זה עליהם מאוד מאוחר, נגיד בתום התקופה.

דב חנין: אבל למה בכלל אנחנו צריכים את הדבר הזה?

דב חנין: שאל אותך יושב ראש הוועדה, למה בכלל צריך לפתוח את הפתח הזה.

נח הקר: לא צריך את ההדרגתיות.

אופיר אקוניס: אתה צודק, לא צריך את ההדרגתיות.

נח הקר: אם אתה נותן זמן סביר.

אופיר אקוניס: איתי, בכלל לא צריך את ההדרגתיות.

אופיר אקוניס: כל אחד פה יודע כבר, שצריך להתקין חסכמים.

אופיר אקוניס: מה פתאום צריך הדרגתיות?

קריאה: שכל גוף יתחיל לעבוד.

איתי עצמון: יש כאן התייחסויות של מישהו מנציגי הגופים?

איתי עצמון: האם אתם חושבים שניתן ליישם זאת תוך חודש?

אופיר אקוניס: מה זה משנה?

אופיר אקוניס: הגופים האלה הם מחוברים?

אופיר אקוניס: כל אחד הוא גוף עצמאי בפני עצמו.

אופיר אקוניס: היום שב"ס יודע שהוא צריך להתחיל לקנות.

אופיר אקוניס: יוציאו את כל המכרזים, עם כל הביורוקרטיה.

חמד עמאר: אני לא חושב שצריך לתת להם ארבעה חודשים מהיום שיתחילו להכין את הכללים.

איתי עצמון: כל יישום החוק תלוי בכללים מקצועיים שתקבע רשות המים לעניין החסכמים.

איתי עצמון: עד שלא יודעים מה סוגי החסכמים, אנחנו קבענו כאן במפורש, אי אפשר יהיה לצאת למכרז, ואתה לא יכול לעשות דבר.

איתי עצמון: אתה לא יכול לעשות דבר בלי הכללים האלה, צריך להבין את המשמעות של זה.

קריאה: זה לא סביר.

קריאה: אם לא תקדים את מועד סיום התקנת הכללים - -

אופיר אקוניס: אחד במאי?

קריאה: שיעבדו.

אופיר אקוניס: בדיוק, שבתו, עכשיו שיעבדו.

אופיר אקוניס: אגב, אתם כבר מסיימים את השביתה.

אופיר אקוניס: אתה רוצה 30 באפריל?

חנה פרנקל: כל מילה מיותרת, אנחנו הראשונים שמקבלים בברכה את החוק, אנחנו חושבים שהוא מאוד מאוד חשוב.

חנה פרנקל: יחד עם זה, הוא צריך להיות ישים.

אופיר אקוניס: אז אמרתי 30 באפריל...

חנה פרנקל: הוא צריך להיות ישים.

חנה פרנקל: אני רוצה שיירשם בפרוטוקול, שאנחנו סקפטיים מאוד אם אפשר יהיה להוציא את הכללים לפני האחד ביוני.

אופיר אקוניס: תעבדו בשתי משמרות.

חמד עמאר: אני מציע לכם גם שתיעזרו בעיריות וברשויות המקומיות, כי הם אמרו שהם כבר התקינו את זה בעיריות.

חמד עמאר: תיעזרו בהם.

אופיר אקוניס: חבר הכנסת חמד עמאר, היה חוק ערוץ 10, היינו פה לילות כימים, עבדנו.

אופיר אקוניס: משרד המשפטים, משרד התקשורת והייעוץ המשפטי של הוועדה, ואנחנו גם דרך אגב, חברי הוועדה, יושב ראש הוועדה ועוזריו של יושב ראש הוועדה ניסחנו את הדברים והבאנו אותם.

אופיר אקוניס: בילינו פה?

אופיר אקוניס: במקום להיות עם המשפחה, היינו פה עד 22:00.

חנה פרנקל: אדוני, אתה יודע שאנחנו מגיעים הנה בכל מיני הקשרים אחרים, אז אי אפשר להגיד שאנחנו לא עובדים.

אופיר אקוניס: חלילה, לא אמרתי שאתם לא עובדים, אבל אמרתי שאם יש צורך, בגלל שאנחנו במשבר לאומי, תעבדו בשתי משמרות.

אופיר אקוניס: לא אמרתי שאתם לא עובדים, מעולם לא אמרתי דבר כזה.

אופיר אקוניס: רק אמרתי שכשיש מצב של מצוקה ושל משבר, עובדים יותר, מה אפשר לעשות?

חנה פרנקל: אנחנו שם.

איתי עצמון: בואו נסכם את ההחלטות.

אופיר אקוניס: אני יודע שאתם עובדים קשה, את חושבת שאני לא יודע?

איתי עצמון: אנחנו מדברים על כך, שהכללים הראשונים ייקבעו לא יאוחר מהאחד במאי.

אופיר אקוניס: זה יום שבת, לכן ה-30 באפריל.

כפיר כהן: בנוסף להערתו הנכונה של חבר הכנסת עמאר, אני מציע לכלל היושבים להשתמש בניסיונה של החברה למשק וכלכלה שכבר עשתה את המכרז בעניין לפני חמש שנים.

כפיר כהן: יש לה הרבה ניסיון עם כל החברות שפועלות במשק.

כפיר כהן: אני חושב שהשלטון המקומי ישמח לסייע לכל הגופים המנויים פה בחוק ולהושיט לכולם עזרה.

אסתר בצלאל: לגבי מוסדות חינוך, אני רוצה להבהיר שזה מתחלק לשניים: בתי ספר חדשים שבהקמה זה באחריות משרד החינוך, ואנחנו נדאג להכניס למפרטים הטכניים שלנו את העניין של החסכמים; לגבי מוסדות קיימים, הם באחריות הרשות המקומית, השלטון המקומי.

חנה פרנקל: כך או כך זה נכנס.

אופיר אקוניס: היא מתכוונת שזה לא יהיה מהתקציב, שזה "יילך" על הרשויות.

איתי עצמון: אני רוצה לסכם את ההחלטות בדיון.

איתי עצמון: אנחנו מדברים על כך שהכללים ייקבעו לא יאוחר מה-30 באפריל.

איתי עצמון: מיום פרסום אותם כללים, אני חושב שצריך לתת תקופה יותר משמעותית משלושה חודשים להתקנת כל החסכמים, גם מפני שמדובר בתהליך ארוך, הם רק אז יידעו מה סוגי האביזרים ועל מה מדובר.

דב חנין: ואז אתה מוותר על ההדרגתיות?

דב חנין: או גם וגם?

איתי עצמון: מייד אדבר על ההדרגתיות.

איתי עצמון: ההדרגתיות היא משהו אחר, ההדרגתיות היא מה סדר ההתקנה, מה סדר ההחלה, זה שני דברים שונים, במסגרת אותה תקופת זמן.

דב חנין: הדרגתיות במסגרת הזמן - -

איתי עצמון: יש לך שלושה חודשים, במסגרת שלושה חודשים קודם כל - -

אופיר אקוניס: הוא שואל אם ההדרגתיות מפרקת את זה לעוד זמן או - -

איתי עצמון: ההדרגתיות תהיה תוך אותה תקופה, שאנחנו נקבע.

אופיר אקוניס: למה צריך את ההדרגתיות?

אופיר אקוניס: אני לא מבין את זה.

דב חנין: למה צריך להגיד את זה?

חמד עמאר: כל גוף יתחיל להכין את עצמו בנפרד, למה ההדרגתיות?

אופיר אקוניס: אם אתה קובע מה הסדר, אני נגד.

חמד עמאר: למה ההדרגתיות?

חמד עמאר: תוריד את המילה.

אופיר אקוניס: לא צריך לטפל בזה בהדרגתיות, יש חוקים, יודעים, שיבצעו אותו.

איתי עצמון: תחילתו של חוק זה – כמה זמן אתם רוצים?

דב חנין: שלושה חודשים.

איתי עצמון: זה ישים?

דב חנין: כן.

אופיר אקוניס: לא, אמרנו ה-30 באפריל.

איתי עצמון: ואז אתם רוצים עוד שלושה חודשים מיום פרסום הכללים להתקנה.

איתי עצמון: אני מזכיר שיש הוראה עונשית למי שלא התקין.

אופיר אקוניס: לכן תרשום את ההתקנה עד שלושה חודשים.

איתי עצמון: - - ייכנס לתוקף מיום פרסום הכללים.

חמד עמאר: כן, שלושה חודשים מיום פרסום החוק.

אופיר אקוניס: ההסכמה הנדירה בין ישראל ביתנו לרשימה של חבר הכנסת חנין היא מדהימה.

אופיר אקוניס: אני הייתי יותר קשוח איתם, אבל אני מוצא את עצמי במיעוט, אתם נותנים את השלושה חודשים האלה, אז זה בסדר.

חמד עמאר: אנחנו רוצים משהו ישים, שיכולות לעמוד בו כל החברות.

איתי עצמון: אני מבין שאתם לא רוצים שום הוראות לעניין החלה הדרגתית.

אופיר אקוניס: לא, אנחנו לא רוצים, תמחק את זה.

אופיר אקוניס: גם אתה, נח הקר, אמרת שאין שום צורך בהדרגתיות.

חנה פרנקל: אנחנו חייבים לחשוב על אפשרויות, שלא נוכל לעמוד בזה.

חנה פרנקל: השאלה אם לא כדאי למנות ועדת חריגים עם מבנים שחוזרים לכנסת.

אופיר אקוניס: לא, הכנסת לא צריכה לחוקק את עצמה לדעת ולהתעסק פה בכלל.

חנה פרנקל: אנחנו עושים משהו מאוד גורף, מאוד רחב, ויכול להיות שאנחנו ניתקל במקרים שלא עומדים מבחינת ישימות.

אופיר אקוניס: אז מה אתם צריכים אותנו לכל דבר?

חנה פרנקל: אין בעיה, אז ועדת חריגים פנימיים.

נח הקר: צריך סמכות, ועדת חריגים עם הגבלות.

נח הקר: תן הגבלות.

חנה פרנקל: מגבלות צרות של שיקול דעת מאוד מגודר, שהשתכנעה המועצה.

חמד עמאר: אסור שייווצר מצב, שלכולם יש שביל מילוט.

איתי עצמון: לכן הצעתי לשנות את המועדים, אבל אתם לא רוצים.

איתי עצמון: מה שאני חשבתי להציע, אבל אני מבין שאתם לא רוצים, לעניין החלה הדרגתית, שיהיו שיקולים, איך המדינה תיערך, למשל: האם קודם כל יותקן במשרד האוצר או במשרד המשפטים, ולכלול שם שיקולים, למשל: היחס בין התקציב של הגוף לעלות שהושקעה בהתקנה, מספר המבנים.

דב חנין: זה הכל במסגרת הכללים?

דב חנין: למה אני צריך - -

איתי עצמון: כי כרגע הכללים לא מתייחסים לכך.

דב חנין: עם כל הכבוד לרשות המים, ויש לי הרבה כבוד לרשות המים, אני חושב שרשות המים בכללים צריכה לכלול את האלמנטים הטכניים, את הפרמטרים, באיזה מתקנים מדובר.

דב חנין: אני לא חושב שרשות המים בכללים צריכה לקבוע למשרדי הממשלה, באיזה צורה הם צריכים להיערך לביצוע חוק שהכנסת קיבלה.

דב חנין: למשרדי הממשלה יש יועצים משפטיים ויש יועצים כלכליים, והם יידעו איך לעשות את זה.

דב חנין: הם ממילא נמצאים בשביתה, ואנחנו עוד מטילים עליהם במסגרת הכללים להיכנס לפירוט נהלי ההתקנה?

דב חנין: אני חושב שזה מרחיק לכת וזה לא יתרום.

איתי עצמון: אתן דוגמה – אם ניקח למשל את חברת החשמל, או אולי זו דוגמה פחות מוצלחת, אבל איזושהי חברה ממשלתית - -

דב חנין: חברת החשמל.

איתי עצמון: או-קי, חברת החשמל לצורך העניין, שיש לה מבנים שיותר קשה להתקין ושיותר קל, אז איך יקבעו?

דב חנין: אבל חברת החשמל יודעת איזה מתקנים יותר קשה.

חמד עמאר: למה אנחנו כוועדה צריכים להיכנס לנושא הזה?

נח הקר: השאלה היא מה אתה עושה במקרים שאתה רואה שלא יצליחו להרים את הפרויקט תוך שלושה חודשים ואתה רוצה לתת להם הארכה.

נח הקר: זה לא סביר, השאלה מה אתה עושה במקרים האלה.

אלונה ירשקין: אני מאגף הבינוי.

אלונה ירשקין: אני לא חושבת שאנחנו נצליח לעשות את זה בשלושה חודשים בכל הארץ, כולל בתי חולים, כולל 350 - - -

דב חנין: זה לא סעיף ההדרגתיות.

אופיר אקוניס: אז אתם מציעים איזושהי ועדת חריגים לתוספת זמן.

אופיר אקוניס: זה בוודאי יותר טוב מההדרגתי.

חמד עמאר: זה שביל מילוט למי שלא רוצה להתאמץ.

חמד עמאר: אני לא מציע להכניס את זה.

נח הקר: תאפשר למנהל הרשות, מטעמים מוצדקים שתקבע אותם, משיקולים שאתה תקבע אותם עכשיו, לאפשר הארכת פרק זמן עם הגבלה.

נח הקר: תגיד עד כך וכך.

איתי עצמון: אני לא מבין, קבענו כאן מועד עד מתי תקבעו את הכללים ומתי החוק נכנס לתוקף.

איתי עצמון: אתם רוצים שאנחנו נתנה את כניסת החוק לתוקף בוועדת חריגים?

חנה פרנקל: לא, החוק נכנס לתוקף, המועד של ההתקנה עצמו לפי סוגי הגופים, לפי הקשיים האמיתיים בשוק, ההתקנה עצמה תהיה על פרק זמן שנתחום.

איתי עצמון: אפשר, למשל, לקבוע לאחר שהחוק ייכנס לתוקף עוד פרק זמן נוסף, התקנה הדרגתית, האם לכך אתם מתכוונים?

איתי עצמון: אין בעיה.

איתי עצמון: למעשה, זה שלושה מועדים.

יובל אביעד: יכול להיות שיש אפשרות לפתרון משפטי אחר, שזה כניסה לתוקף בצווים.

איתי עצמון: ממש לא.

חנה פרנקל: חשוב שהחוק נכנס לתוקף, שעושים את הפעולות.

חנה פרנקל: האקט הסופי של ההתקנה - -

איתי עצמון: מה שאומרת היועצת המשפטית של רשות המים זה שהחוק ייכנס לתוקף, אבל חובת ההתקנה תתפרס על עוד תקופה, ואנחנו נכתוב את התקופה.

קריאה: מתי?

חנה פרנקל: כמה חודשים.

דב חנין: אם כך, אדוני היועץ המשפטי, אין שום טעם לשלושה חודשים.

דב חנין: החוק ייכנס מיידית לתוקף, והתקנה תתבצע שלושה חודשים, ארבעה חודשים.

אהרון גולדבלט: זאת לא רק התקנה, זה גם רכש, קודם צריכים לרכוש את זה.

אופיר אקוניס: בסדר, זה ביחד.

חנה פרנקל: כמו שאמרנו, הכללים לכל המאוחר ב-30 לאפריל, וההתקנה – לא צריך תחילה, התחילה מיידית.

דב חנין: "החוק ייכנס לתוקף ביום פרסומו, הכללים הראשונים יפורסמו, וחובת ההתקנה תהיה תוך - -

חנה פרנקל: - - תהיה הדרגתית, ולא יאוחר מ- - -

אופיר אקוניס: למה הדרגתית?

איתי עצמון: אבל זה בעצם אותו דבר, כי כניסה לתוקף וחובת ההתקנה זה אותו דבר.

חנה פרנקל: לא נכון, אם החוק לא בתוקף, אתה לא עושה שום פעולה – אתה לא רוכש, אתה לא עושה מכרז.

חנה פרנקל: אם החוק בתוקף, אבל יש לך זמן להתקנה, הוא מחויב, הוא מחויב לעשות פעולות.

חנה פרנקל: אם הוא לא עשה שום פעולה והגיעה התקופה, הוא בבעיה.

איתי עצמון: מה התקופה?

חנה פרנקל: בוא ניקח עכשיו מיום הכללים, 30 באפריל, אולי ארבעה חודשים, חצי שנה גג.

חמד עמאר: אני חוזר ואומר שלושה חודשים.

חמד עמאר: אם ירצו להתקין, הם יתקינו בשלושה חודשים, ואם לא ירצו להתקין, גם בשישה חודשים לא יספיקו.

אלונה ירשקין: עוד פעם אני רוצה להגיד – תבינו, אני מייצגת את קופות חולים.

אלונה ירשקין: יש לנו חדרי רופא, ובכל חדר רופא יש כיור.

אלונה ירשקין: יש שירותים.

אלונה ירשקין: תבינו כמה עבודה יש אצלנו בבתי חולים, זה כל הארץ.

דב חנין: המדינה נמצאת במשבר מים.

דב חנין: הוא גם חל על קופת חולים מאוחדת.

אלונה ירשקין: אני מדברת על חצי שנה.

דב חנין: חצי שנה זה ממש לא.

דב חנין: תתייחסי לקופת חולים מאוחדת כאילושזה הבית הפרטי שלך, ותאמיני לי שבשבוע זה אפשרי.

אלונה ירשקין: תבין שאני מתחילה מעכשיו, אבל אני לא רוצה להיות במצב שאנחנו לא עומדים בזה.

אלונה ירשקין: אני ממש מתחילה מעכשיו לרכוש את זה.

קריאה: במקום שיבוא צוות אחד, שיבואו שני צוותים.

משה פרלמוטר: רשות המים פרסמה מכרז.

משה פרלמוטר: המכרז הזה אולי לא נפתח מפני שיש שביתה.

משה פרלמוטר: האביזרים שייבחרו במכרז בוודאי יכולים להיות האביזרים המובילים לגבי כל תהליך ההתקנה.

משה פרלמוטר: זה לא שהולכים לגלות את אמריקה, יהיו אביזרים מובילים שייבחרו.

משה פרלמוטר: התקנת חסכם זה בסך הכל תהליך קצר מאוד ומהיר מאוד, וכל גוף אחראי יכול להיערך, אחרי שכבר האביזר נבחר ברשות המים וזה אביזר מוביל, והמכרזים יכולים להיות קצרים מאוד.

משה פרלמוטר: רבותי, התקנה של חסכם זה לעשות כמה פעולות קצרות מאוד.

יוסי גברי: אדוני מדבר על מתקן אחד בברז אחד.

יוסי גברי: קח בחשבון שלנו יש מאות אלפי מטרים רבועים ברחבי הארץ כולה, צריכים להגיע לכל מקום ומקום ולהתקין על ידי אנשי מקצוע.

יוסי גברי: לא כל אדם יגיע לברז ויתקין את החסכם הזה.

יוסי גברי: זה לא שפלוני אלמוני בא למשרד או משתמש השירותים יגיע ויתקין את החסכם; יגיע איש מקצוע מתחום האינסטלציה ויתקין אותו, ואם יש פריסה ארצית, מתייחסים לפריסה הארצית ולא הנקודתית.

משה פרלמוטר: רבותי, אנשים כבר התקינו בבתים שלהם חסכמים, זה לא משהו מסובך.

אלונה ירשקין: אנחנו לא אומרים שלא, אבל אנחנו אומרים סדר זמן נורמאלי.

חמד עמאר: שלושה חודשים יותר מדי.

חנה פרנקל: זה לא מקצועי מה שאתה אומר, אחת הסיבות שהתעכבנו במכרז זה - -

אופיר אקוניס: אנחנו מצביעים על ההחלטה הבאה.

אופיר אקוניס: חברי הכנסת סיכמו את הנוסח, והוא יהיה כך, כפי שיקרא היועץ המשפטי.

איתי עצמון: אנחנו אומרים שהחוק ייכנס לתוקף – אנחנו לא קובעים מתי, זה בעצם יהיה עם פרסומו ברשומות.

איתי עצמון: אבל כללים ייקבעו ויפורסמו - -

חנה פרנקל: אם זה ייקבעו, זה חייב להיות מפורסם.

אופיר אקוניס: לא משנה, שיהיה כך.

איתי עצמון: - - עד ה-30 באפריל, וארבעה חודשים מפרסום הכללים, זאת אומרת מה-30 באפריל, תחול חובת התקנה של החסכמים.

אופיר אקוניס: מספיק זמן, מצוין.

איתי עצמון: אני מוחק את כל הנושא של ההחלה ההדרגתית.

אופיר אקוניס: אכן כך.

חנה פרנקל: אנחנו נכניס את זה בארבעה חודשים.

איתי עצמון: לא, אני לא בטוח שאתם יכולים, אתם יכולים לעשות את זה במסגרת הכללים שלכם?

חנה פרנקל: אתה נתת ארבעה חודשים להתקנה.

נח הקר: זה לא חסכמים - - -

אופיר אקוניס: נתת ארבעה חודשים להתקנה, מה-30 באפריל.

אופיר אקוניס: תוריד את ההדרגתיות, ובכן זה סעיף 5.

איתי עצמון: אני רק רוצה שוב להבין, האם במסגרת הכללים יש לכם כוונה לקבוע איזושהי חובה של החלה הדרגתית.

חנה פרנקל: אני חושבת שזה יכול להיגזר מהסעיף של הכללים, התאמה.

אופיר אקוניס: זה רשות המים, היא לא צריכה אותנו.

אופיר אקוניס: אני אתחיל לקבוע את ההדרגתיות?

אופיר אקוניס: זה הדרג המקצועי ברשות המים יידע מה לעשות.

אופיר אקוניס: רבותי, מי בעד הנוסח האחרון שהקריא היועץ המשפטי?

אופיר אקוניס: מי נגד?

אופיר אקוניס: הצבעה בעד – 3 נגד – אין נמנעים – אין סעיף 5, כפי שהוקרא בנוסחו האחרון, נתקבל.

אופיר אקוניס: אין מתנגדים ואין נמנעים.

אופיר אקוניס: נעבור לסעיף 6.

איתי עצמון: "תחולה 6.

איתי עצמון: לעניין מבנה שגוף ציבורי המנוי בתוספת הראשונה לחוק העיקרי, כנוסחה בסעיף 4 לחוק זה, מחזיק בו בהתאם לחוזה שכירות, יחולו הוראות חוק זה אם חוזה השכירות נכרת ביום התחילה ואילך".

חנה פרנקל: לא הבנתי מה זה "נכרת".

איתי עצמון: יש לנו כאן בעיה, מכיוון שאנחנו שינינו את יום התחילה.

איתי עצמון: ביום התחילה עדיין לא יהיו כללים.

חנה פרנקל: מיום פרסום הכללים, אבל עדיין מה זה נכרת?

חנה פרנקל: נכרת לראשונה?

חנה פרנקל: אם יש יתרה של 20 שנות שכירות ביום הפרסום?

חנה פרנקל: ואם זה חודש?

חנה פרנקל: האם הכוונה נכרת לראשונה?

אופיר אקוניס: לא, או חודש.

דב חנין: חודש זה בדיוק העניין, המבחן הוא מבחן החידוש.

איתי עצמון: כלומר, אתם רוצים שזה יחול גם על חוזה קיים?

דב חנין: מחודש, כן.

דב חנין: אם מחדשים אותו.

אופיר אקוניס: אין חוזים ל-20 שנה.

איתי עצמון: מה עמדת משרד האוצר?

איתי עצמון: זה אפשרי לעשות דבר כזה?

אלכס פלוטנו: אנחנו כמובן בעד החוק, לא בעד הזמנים, אבל כבר הצבעתם על זה.

אלכס פלוטנו: לגבי חוזה שכירות קיים במקום שאנחנו יושבים בו, אנחנו לא נוכל להחיל את זה, כי אין לנו שום יכולת לכפות את זה על הבעלים.

אלכס פלוטנו: בכל מקום שבו אנחנו מחדשים חוזה, זה בסדר גמור מצדנו.

אופיר אקוניס: מצוין.

אלכס פלוטנו: בכל מקום שאנחנו מחדשים.

חנה פרנקל: עריכת החוזה לראשונה או חודש.

אלכס פלוטנו: מבחינת חוזים חדשים אין שום בעיה, כי זה במפרט הסטנדרטי שלנו.

אופיר אקוניס: תודה.

משה פרלמוטר: הנושא של אופציה הוא חוזה חדש?

חנה פרנקל: תשאיר את זה לפלפולים המשפטיים.

אופיר אקוניס: זה הדיור הממשלתי יודע, תשאיר לו את זה, זה בסדר.

אופיר אקוניס: איתי, אתה רוצה לקרוא את החלק הזה עכשיו עם הנוסח המעודכן?

איתי עצמון: "יחולו הוראות חוק זה אם חוזה השכירות נכרת או חודש מיום פרסום הכללים ואילך".

חנה פרנקל: "נכרת לראשונה או חודש".

אופיר אקוניס: מאה אחוז.

אופיר אקוניס: מי בעד?

אופיר אקוניס: הצבעה בעד – 3 נגד – אין נמנעים - אין סעיף 6, עם השינויים, נתקבל.

אופיר אקוניס: רבותי, אני מאוד מודה לכם.

אופיר אקוניס: אנחנו ניפגש בקריאה השנייה והשלישית.

אופיר אקוניס: תודה רבה.